
1.

^laar Solen om Aftenen den førstkommende 6te December synker ned under
Synskredsen, har dens Skive frembudt et Skuespil, som ingen af den
Slægt, der nu lever, vil blive Vidne til paa ny. Den femte Generation
vil være født, naar efter 122 Aars Forløb atter den samme astronomiske
Begivenhed indtræffer, som paa den nævnte Dag i Slutningen af
indeværende Aar vil lægge Beslag paa en Skare af de dygtigste
Iagttagere og de bedste Instrumenter, som Nutiden kjender. Kostbare
Expeditioner til fjærne Verdensdele ville blive afsendte, paa talrige
Punkter trindt om paa Jordens Overflade vil der rejse sig provisoriske
Observatorier for paa bedste Maade at udnytte det lige saa sjældne som
vigtige Pænomen. Er det da nogen usædvanlig storartet eller i Øjne
faldende astronomisk Begivenhed, der forestaar? er det en opsigts-

vækkende Fremtoning, der vil drage hele Menneskehedens Opmærksomhed hen
paa sig, som f. Ex. en pragtfuld Komet eller en total Solformørkelse?
Nej, langtfra; den store Mængde vil hin Dag hverken paa Himlen eller
Jorden bemærke noget usædvanligt, der i ringeste Maade kunde forstyrre
den i dens travle Hverdagsdont, og ubekymret om Klodernes Gang vil den
lade Solen staa op og gaa ned som paa alle andre Dage. Kun Astronomerne
ville i deres Kikkerter se en lille sort Plet i Løbet af nogle Timer
bevæge sig langsomt hen over Solskiven. Det er det hele. Og dog er
denne Begivenhed, der betegnes med Navnet en Yenus-Gj enn em gan g, en
af de betydningsfuldeste, der ere indtrufne i dette Aarhundrede, og
dens Sjældenhed bevirker, at den af Astronomerne afventes med Spænding,
og at hverken Iver eller Kræfter spares for at naa til de vigtige
Resultater, den kan frembyde. Fænomenets store Betydning ligger deri,
at dets Iagttagelse tjener til at bestemme Solens Afstand fra Jorden,
en Bestemmelse, der tillige er af den største Vigtighed for
Kjend-skabet til alle øvrige Kloders Afstande i Planetsystemet og for
alle Udmaalinger af Planeternes og Kometernes Bane- og
Størrelsesforhold.

Da den forestaaende Venus-Gjennemgang som sagt er den sidste, der i en
lang Aarrække kan ventes, og da dens Iagttagelse og dens Resultater i
den nærmeste Fremtid ofte ville komme paa Tale, have vi troet, at en
noget udførlig Fremstilling af de herhen hørende Forhold ikke vil være
uvelkommen for en Flerhed af Tidsskriftets Læsere. For den, der er
noget fortrolig med Astronomiens første Læresætninger, vil vor
Fremstilling rigtignok ikke indeholde meget nyt; vi have anset det3

for rigtigst at, vælge en Fremstillingsform, der knnde være tilgængelig
for de mange, som uden at besidde mathematiske eller astronomiske
Forudsætninger dog føie Interesse for og ønske at kunne følge
nogenlunde med de videnskabelige Spørgsmaal, der staa paa Dagsordenen.
Vi have derfor otte været nødsagede til at berøre Forhold, som af
Læsere med noget Kjendskab til Astronomien rimeligvis ville blive
ansete for alt for trivielle og indlysende. Det er endvidere en
Selvfølge, at da det behandlede Fænomen i sine Enkeltheder, baade hvad
Theori, Iagttagelse og Beregning angaar, er et yderst indviklet
Problem, til hvis fulde Forstaaelse der udkræves betydelige
mathematiske Kundskaber, kunne vi her kun fremstille Sagen
antydningsvis i sine yderste Omrids. Men i Mangel af et fotografisk
Portræt kan jo ogsaa en Silhouet gjøre sin Nytte.

2.

Førend vi kunne sysselsætte os nærmere med det med Navnet
Venus-Gjenneuigang betegnede Fænomen, maa vi i al Korthed kaste et Blik
paa Solsystemets Indretning for at komme til Kundskab om den indbyrdes
Stilling, der indtages af de tre i en saadan Gjennemgang delagtige
Himmellegemer: Solen, Venus og Jorden.

Solen er saa at sige Planetsystemets Hjærte, Centralpunktet, hvorom en
Skare Kloder kredse i forskjellige, store Afstande, og hvorfra de
modtage Lys og Varme. Tilsyneladende og paa Grund al sin store Afstand
er Solen af samme Størrelse som Maanen; den er i Virkeligheden saa
mange Gange større, at saafremt

den var os lige saa nær som Maanen (hvis Afstand fra Jorden med et
rundt Tal udgjør 50,000 geogr. Mil), vilde den, naar dens Midtpunkt
stod lodret over os, bedække hele Himlen fra og rundt Horisonten til
Issepunktet. Ikke færre end 110 Jordkloder kunde som i en Perlesnor
stilles i Rad langs Solens Diameter, og var Solen hul og Jorden stod i
dens Midtpunkt, kunde Maanen ganske bekvemt kredse omkring Jorden inde
i Solen, endogsaa med en næsten dobbelt saa stor Afstand som den
nuværende, uden at berøre eller træde uden for Solens Overflade.

Gaa vi over til de øvrige Hovedbestanddele af vort Solsystem, saa
træffe vi, gaaende ud fra Solen, først paa Planeten Merkur, der i 88
Dage bevæger sig én Gang omkring Solen. Den følgende Planet er Venus
med en Omløbstid af i'2.:i Dage. Denne Klodes Bane omslutter Merkurs,
ligesom dens egen omsluttes af vor Jords. Dennes Omløbstid om Solen
udgjør som bekjendt 365 Dage. üden om Jordens Bane vandrer Planeten
Mars, som til et Løb om Solen bruger 687 Dage (1 Aar og 10 Maaneder).
Marsbanen omsluttes af et stort Antal tæt ved hverandre liggende Baner;
her kredse de saakaldte Asteroider eller smaa Planeter, hvis Antal nu,
da dette skrives, udgjør 222, men, naar Læseren ser disse Linier,
maaske allerede er forøget med et Par Stykker. Disse overordentlig smaa
Kloders Om-løbstider ligge mellem 1140 Dage (3 Aar og 1} Maaned) og
2860 Dage (7 Aar og 10 Maaneder). Uden om Asteroiderne kredser den
vældige Jupiter i 4o;53 Dage (11 Aar og 10 Maaneder) omkring Solen.
Efter den følger Saturn med en Omløbstid af 10 759 Dage (29i Aar),
derpaa Uranus, der fuldender sit Omløb i 30,687 Dage (84 Aar), og
endelig Neptun, den yderste5

af de bekjendte Planeter, med en OmJøbstid at' 60,117 Dage (165 Aar).

Disse Planeters Baner ere ikke nøjagtig Cirkler, men derimod
Ellipser*), der ganske vist nærme sig meget til Cirkelformen; heller
ikke ligge de alle i en og samme Flade, et og samme Fællesplan, men
danne smaa Hældninger mod hverandre. Men ser man bort herfra, kan man
forestille sig Planetsystemet som et Antal uden om hverandre liggende
Kredse med et fælles Midtpunkt, der betegner Solens Plads. Den inderste
og mindste Kreds er da Merkurs Bane, den næste Venusbanen, den tredje
Jordens Bane, den ijerde Marsbanen, derpaa følge Asteroiderne og uden
om dem Jupiter, Saturn, Uranus og Neptun.

Man ser, at af alle Planeter er der kun to, Merkur og Venus, hvis Baner
omsluttes af Jordbanen, og som bevæge sig mellem denne og Solen; disse
to kalder man indre Planeter. De øvrige, fra Mars af, hvis Baner altsaa
omslutte Jordbanen, kaldes ydre Planeter.

Her have vi hovedsagelig kun at gjøre med de indre Planeter, da kun
disse kunne foraarsage de saa-

*) Ellipsen er en lukket, krum Linie ligesom Cirklen, men medens dennes
Punkter alle have samme Afstand fra et Punkt inden for den (Centrum),
er ved Ellipsen stedse Summen af Afstandene til to Punkter
(Brændpunkterne) lige store. Disse Brændpunkter ligge paa Ellipsens
store Axe, d. v. s den største rette Linie, der kan drages i Ellipsen.
Jo længere Brændpunkterne (med uforandret Storaxe) liggp fra hinanden,
desto mere langstrakt er Ellipsen. Formindskes Afstanden mellem
Brændpunkterne, nærmer Ellipsen sig mere og mere til Cirkelformen, og
falde Brændpunkterne sammen 1 ét Punkt, gaar Ellipsen over til at blive
en Cirkel. Fastgjøres Endepunkterne af en Snor, hvis Længde bliver lig
den store Axe, i to Punkter (Brændpunkterne), vil en Blyant, hvormed
Snoren udstrammes, ved sin Bevægelse beskrive en Ellipse.kaldte
Gjennemgange eller Passager over Solskiven. Lad os undersøge, hvorledes
Bevægelsen af en af disse Planeter, f. Ex. Venus, vil tage sig ud, set
fra Jorden. Fig. 1. I Fig. 1 forestiller Kredsen V Venus's Bane omkring
Solen S, medens a b betegner et Stykke af Jordbanen og T Jordens Plads.
Udgaaende f. Ex. fra V bevæger Venus sig i den ved Pilen antydede
Retning til V[1], saaledes at Linierne V^1S og TS staa vinkelret paa
hinanden. I denne Stilling viser Planeten sig, set fra Jorden T, i den
størst mulige Afstand til venstre for Solen, og Venus siges da at være
i sin største østlige Elongation. Fortsættende sin Bane kommer Venus
efter nogen Tids Forløb til V^2, hvor den betinder sig i Retningen af
den lige Linie fra Jorden T til Solen S, mellem begge disse Kloder. Man
siger nu, atPlaneten er i nedre Konjunktion med Solen. I V3 er Yenus i
sin største vestlige Elongation, og i V4 endelig, naar de tre
Himmellegemer staa bag hverandre i Rækkefølgen: Jorden, Solen, Venus,
befinder sidstnævnte Planet sig i øvre Konjunktion med Solen.

Naar Venus i Forhold til Jorden indtager den sidst nævnte Stilling
(V4), er den naturligvis ikke synlig for os, da den forsvinder i Solens
Straaler; den staar op og gaar ned samtidig med Solen. Men idet den nu
bevæger sig mere og mere mod Øst, bliver den efterhaanden synlig, gaar
stedse senere ned efter Solen og faar Navn af Aftenstjærne. Naar man
ved denne Tid betragter Planeten gjennem en Kikkert, bemærker man, at
dens mod Jorden vendte Halvdel ikke er fuldstændig belyst, men
aftagende halvmaaneformig ligesom Maanen mellem Fuldmaane og sidste
Kvarter; den oplyste Del er nærmest ved Solen. Naar Planeten har naaet
sin største østlige Elongation i V1, viser den sig netop halvt oplyst.
Fra nu af nærmer den sig tilsyneladende Solen mere og mere, den oplyste
Del tager i samme Forhold af paa Østsiden, indtil den kort før den
nedre Konjunktion kun viser sig som en smal, seglformet Lysstribe, der
kort derpaa forsvinder i Solens Straaler. Men medens den oplyste Del
stedse bliver smallere, tager Planetskivens tilsyneladende Tværmaal
uafbrudt til, indtil den nedre Konjunktion er naaet, og som man let
indser, er Grunden den, at Venus i denne Del af sin Bane nærmer sig
Jorden mere og mere. Som en Følge af denne Tiltagen i Størrelse er
Planetens Glans ved denne Tid meget betydelig; den opnaar sin største
Lysstyrke 35—38 Dage før Konjunktionen. Breden af den lysende Del
udgjør da næppe en Fjerdedel af Planetens8

hele Tværmaal, men den store Jordnærhed bevirker, at Yenus ved denue
Tid ikke alene kaster Skygge om Aftenen af Gjenstande paa Jorden, men
endogsaa stundom kan iagttages med blotte Øjne ved højlys Dag. Fra den
nedre Konjunktion til den øvre gjentage de i det foregaaende omtalte
Fænomener sig i omvendt Rækkefølge. Planeten bliver først synlig som en
fin Lysbue vest for Solen og er nu Morgenstjærne. Den oplyste Dels
Brede voxer fra Dag til Dag, og ligeledes fjærner Planeten sig
tilsyneladende mere og mere fra Solen, medens dens Tværmaal samtidig
efterhaanden formindskes. I Y3 viser Planeten sig atter halvt oplyst,
men nu som Maanen i første Kvarter; den begynder derpaa atter at nærme
sig Solen, indtil den som en næsten fuldstændig Lysskive forsvinder i
det blændende Lys, som Solen udstraaler. Saafremt det var muligt at se
Planeten i dens øvre Konjunktion, vilde den vise sig som en nøjagtig
kredsrund Skive; thi den vender i denne Stilling hele sin oplyste
Halvdel mod Jorden. Det omvendte finder Sted ved den nedre Konjunktion;
her vender Venus hele sin mørke Side mod Jorden, da den oplyste Halvdel
naturligvis er vendt mod Solen.

Af alle Planetbaner er Venusbanen den, der kommer en Cirkel nærmest;
derfor forbliver denne Planet ogsaa stedse i næsten den samme,
virkelige Afstand fra Solen. Desto forskjelligere ere Afstandene mellem
Venus og Jorden til forskjellige Tider. Er Venus nemlig Jorden nærmest,
udgjør dens Afstand kun Millioner Mil; dette er Tilfældet i den nedre
Konjunktion (V2), og Planetens tilsyneladende Tværmaal er da saa stort,
at der kun behøves 900 Venusskiver for at bedække9

Solen, naar dennes Diameter anslaas til 32 Minuter *). Venustværmaalet
har nemlig ved den nedre Konjunktion en Størrelse af 63—64", og
Planeten overgaar da i tilsyneladende Størrelse alle andre Planeter,
selv naar disse ere Jorden nærmest. Vor anden Nabo, Planeten Mars,
staar i sin største Nærhed til Jorden endnu næsten 8 Millioner Mil fra
os. Kommer Venus i sin øvre Konjunktion (V4), udgjør dens Afstand fra
os derimod 35 Millioner Mil, og dens tilsyneladende Tværmaal har en
Størrelse af kun 9.5", det vil sige, der vilde behøves henimod 40,000
saadanne Skiver for at bedække Solskiven.

3.

Naar vi betragte Fig. 1 og antage, at Venus's og Jordens Baner saa vei
som Solens Midtpunkt ligge i et og samme Plan, f. Ex. i Papirets Flade,
saa følger deraf, at Venus, hver Gang den kommer i Stillingen V2,
altsaa ved hver nedre Konjunktion, maa skjule en Del af Solskiven S for
en Iagttager paa Jorden T. Naar

*) Cirklens Inddeling i 360 Grader (°) å 60 Minnter (') & 60 Sekunder
(") forudsættes bekjendt. Den samme Inddeling har man overført paa de
Cirkler, man tænker sig paa den kugleformede Himmelhvælving; saaledes
er Horisontens Cirkel = 360°, Afstanden mellem Nord- og Vestpunktet =
90°, Cirkelbuen fra Zenith til Synskredsen = 90° o. s. v.
Himmellegemernes tilsyneladende Størrelse og Indbyrdes Afstand
udirykkes ved at angive, hvor stor en Del Tværmaalet eller Afstanden
indtager af en af Himmelhvælvingens Cirkler med Øjet som Centrum. Naar
altsaa Solskiven har et Tværmaal af 32', vil det sige, at Tværmaalet
indtager et Rum af omtrent i Grad eller af en med Iagttagerens Øje
eller Jorden som Centrum tænkt Cirkel paa Himmelhvælvingen. Tænkes fra
to modsatte Punkter af Solranden rette Linier dragne til Øjet, vil den
Vinkel (Synsvinkel), disse danne med hinanden, ligeledes have en
Størrelse af 32'.10

Venus ved denne Tid tilsyneladende var lige saa stor som eller større
end Solskiven, saa maatte den nødvendigvis fuldstændig skjule Solen for
os, det vil sige foraarsage en total Solformørkelse af større eller
mindre Varighed. Vi have imidlertid allerede set, at Venus langt fra
viser sig saa stor som Solen; Planetens Tvær-maal ved den nedre
Konjunktion udgjør som anført omtrent 1 Minut, medens Solens Diameter
gjennemsnitlig ses under en Vinkel paa 32 Minuter. Venus kan derfor
under disse Omstændigheder kun skjule et lille kreds-formet Stykke af
Solen, der udgjør henimod en Tusende-del af dennes Skive, og som næppe
vil kunne iagttages med blotte Øjne. Hvis man ved en saadan Lejlighed
iagttog Solen gjennem en Kikkert, vilde man se Venus som en lille,
begsort Kreds træde ind i Solskivens østlige (venstre) Rand, bevæge sig
hen over samme og atter træde ud ved den vestlige (højre) Solrand. I
dette Tilfælde havde man iagttaget en Ve nus-Gjennemgang (Fig. 9).

Nu ligge imidlertid Venus's og Jordens Baner ikke i et og samme Plan;
den førstes Bane danner mod Jordens en Vinkel paa 3° 24'. Tænke vi os
Jordbanens Flade forlænget til alle Sider, saa skærer den Himlen i en
Cirkellinje, som Astronomerne kalde Ekliptika. Det er denne Cirkel, som
Solen tilsyneladende gjennemløber i et Aar. Forlænges ogsaa Venusbanens
Plan til alle Sider, saa falder den Cirkellinje, der derved kan tænkes
dannet paa Himmelhvælvingen, ikke sammen med Ekliptika, men de to
Cirkler overskære hinanden i to diametralt modsatte Punkter. For at
anskueliggjøre dette, kan man fylde en Skaal med Vand; dettes Overflade
berører Skaalens Væg i en Cirkellinje, som kan forestille Ekliptika,
medens selve Vandfladen repræsenterer11

Jordbanens eller lEIiptikas Plan. Sætter»; man nu en tynd Skive, noget
mindre end Skaalens Omkreds, paa den Maade i Vandet, at den mod dettes
Overflade har en Hældning af 3° 24', og saaledes, at dens ene Halvdel
rager frem over Vandet, medens den anden Halvdel er under dette, saa
har man derved i Skivens Flade et Billede af Venusbanens Plan, og i
dens Omkreds en Anskueliggjørelse af selve denne Bane og dens Forhold
til Ekliptika *).

Som en nødvendig Følge af, at de to betragtede Baners Planer ikke falde
sammen, finder der paa ingen Maade en Gjennemgang Sted ved hver nedre
Konjunktion, men for det meste gaar Venus Solskiven forbi, enten over
eller under den. Kun naar Venus ved en nedre Konjunktion befinder sig i
eller nær ved de to Baneplaners Gjennemsnitslinje (Knudelinjen), vil
der finde en Gjennemgang Sted. Dersom Solen ikke havde noget synligt
Tværmaal eller viste sig som et Punkt, maatte Venus ved Konjunktionen
netop staa i et af dens Banes to Knudepunkter eller befinde sig
nøjagtig i Knudelinjen, for at en Bedækning eller Gjennemgang kunde
iagttages fra Jorden. Nu har Solen imidlertid, som alt flere Gange
bemærket, en tilsyneladende Diameter paa over I Grad, og Venus vil
derfor kunne vise sig paa Solskiven, selv om den ogsaa ved sin
Konjunktion staar i nogen Afstand fra et af dens Knudepunkter.
Beregningen viser, at Venus kan være i en Afstand af indtil 1° 49'

*) Den Linje, som Vandets Overflade danner med Skiven, vil svare til,
hvad Astronomerne kalde Venusbanens Knudelinje, medens de to modsatte
Punkter af Skivens Omkreds, der netop befinde sig i Vandfladen, ville
gjengive Venusbanens Knudepunkter.12

fra Knudepunkterne, naar en Gjennemgang skal kunne tinde Sted.

Venusbanens to Knudepunkter have en Længde af 75° og 255°, d. v. s. de
ligge paa Ekliptika i den angivne Afstand fra Vædderens Nulpunkt *).
Naar Jorden betinder sig i de samme Retninger, og Venus samtidig træder
i nedre Konjunktion, finder en Gjennemgang Sted. De nævnte to Punkter
naa Jorden den 7de December og den 5te Juni, og Venus-Gjennemgangene
kunne derfor kun indtræffe ved disse Tider, selv om deres Indtræffen
ikke ganske er bunden til netop de to anførte Dage.

Alt, hvad der her er sagt om Venus, gjælder paa lignende Maade om
Merkur, idet ogsaa denne Planet foraarsaget' Gjennemgange, naar den ved
sin nedre Konjunktion staar i Nærheden af et af sine to Knudepunkter.
Den Grænse, som Planetens Afstand fra disse Punkter ikke maa
overskride, naar en Gjennemgang skal finde Sted, er 3° 28', og de
Tider, til hvilke dette Fænomen kan indtræffe, ere Maj og November.

4.

Vi have set, at Venus-Gjennemgangene kun kunne indtræffe i de første
Dage af Juni og December, naar nemlig Planeten ved disse Tider staar i
sin nedre Konjunktion. Men Rækkefølgen af disse Gjennemgange er tillige
afhængig af visse Perioder, som vi kortelig skulle omtale. Venus bruger
til et Omløb om Solen 225 Dage,

*) Ekliptika deles som bekjendt i de tolv Tegn: Vædderen, lyren,
Tvillingerne o. s. v., og som enhver anden Cirkel tillige i 360 Grader,
hvis Tælling begynder i Vædderens Tegn paa det Punkt, hvor Ekliptika
overskjæres af Himlens Ækvator. Dette Pnnkt er Vædderens Nulpunkt.13

men paa Grund af, at Jorden bevæger sig om Solen i samme Retning,
forløber der 584 Dage mellem hver Gang, at Venus kommer i nedre
Konjunktion. I denne Tid har Jorden gjort et fuldstændigt Omløb og er
rykket endnu 215° 32' længer frem i sin Bane. Efter 5
Venuskonjunktioner er Jorden atter omtrent paa samme Sted af sin Bane,
hvor den befandt sig ved den første Konjunktion, thi 5 Gange 584 Dage
udgjør næsten nøjagtig 8 Aar (der mangler kun 2 Dage). Naar altsaa
Jorden ved den første Konjunktion var kommen noget længere frem end til
Venus's Knudelinje, men der dog indtraf en Gjennemgang, saa indtræder
den sjette Konjunktion atter i Nærheden af Knudepunktet, nu noget før
Jordens Ankomst til Knudelinjen, saaledes at en Venusgjennem-gang,
under hvilken Jorden var rykket 1 Grad frem over Knudeliiijen, har en
anden Gjennemgang til Følge, der finder Sted 8 Aar efter, og ved
hvilken Jorden endnu har 1°20' at tilbagelægge, førend den naar
Knudepunktet. Men da Konjunktionsstedet i Løbet af de næste 5
Konjunktioner atter flytter sig 2° 20' tilbage, saa er altsaa Venus nu
langt uden for Grænserne for en Gjennemgang. Og nu vil der indtræffe
mange Konjunktioner, inden en saadan atter finder Sted i Nærheden af et
af Knudepunkterne. Af denne korte Antydning vil man indse, at to
Gjennemgange følge tæt ovenpaa hinanden, men at der saa hengaar et
langt Mellemrum, inden en ny indtræffer, Beregner man disse Forhold
nøje, saa fremgaar det, at Venusgjennemgangene ere indesluttede i en
stor Periode paa 243 Aar, der indeholder 4 miudre Perioder paa 105j, 8,
121| og 8 Aar. Dette Fænomen indtræffer derfor meget sjældent,
gjennemsnitligt 16 eller 17 Gange i Løbet af et Aartusende.14

Hele det følgende Aarhundrede oplever ikke en saadan Begivenhed, fordi
Perioden paa 121^ Aar følger efter Gjennenigangen 1882, den anden og
sidste i vort Aarhundrede; den næste Gjennemgang vil først finde Sted i
Aaret 2004. Vi give her en Oversigt over de Venus-Gjennemgange, der
efter Kikkertens Opfindelse have fundet Sted eller i Følge
Astronomernes Forudberegning ville indtræffe indtil Slutningen af det
30te Aarhundrede.

Ogsaa Merkurs Gjennemgange ere indesluttede i lignende Perioder; men da
denne Planet, som ovenfor sagt, kan have en Afstand af indtil 3|° fra
sine Knudepunkter, naar en Gjennemgang kan finde Sted, er Muligheden
for en saadan langt større for den end for Venus. I nærværende
Aarhundrede ere følgende Merkurgjennem-gange indtrufne eller ville
indtræffe.

1631 December 6. 1639 » 4. 1761 Juni 6. 1769 » 3.

1874 December 9. 1882 » 6. 2004 Juni 8. 2012 . 6. 2117 December 11.
2125, » 8. 2247 Juni 11. 2255 » 9.

2360 December 13. 2368 » 10. 2490 Juni 12. 2498 » 10. 2603 December 15.
2611 » 13. 2733 Juni 15. 2741 . 13.

2846 December 16. 2854 » 14. 2984 Juni 14.

1802 November 9. 1815 » 12. 1822 » 5. 1832 Maj 5.

1835 November 7. 1845 Maj 8.

1848 November 9. 1861 » 12.15

1868 November 5. 1878 Maj 6.

1881 November 8.

1891 Maj 10. 1894 November 10.

5.

Solens Afstand fra Jorden er Grundmaalet, paa en vis Maade en af
Naturen selv given Maalestok for næsten alle Rumforhold i Universet.
Uden Kjendskab til Solens Afstand vilde ikke alene Planeternes
Afstande, men ogsaa deres Størrelse og mange andre Forhold være os
ubekjendte. Det er derfor let forstaaelige at Astronomerne have gjort
sig megen Møje for saa nøjagtig som muligt at bestemme denne Afstand. 1
og for sig er dette Problem ikke vanskeligt, det er en simpel
trigonometrisk Operation, men Solens uhyre store Afstand medfører, at
denne Opgave i Praxis frembyder meget store Vanskeligheder.

At bestemme et Himmellegemes Afstand fra Jorden udkræver i det
væsentlige ingen anden Fremgangsmaade end den, som f. Ex. Landmaaleren
betjener sig af, naar han skal finde Afstanden mellem to Punkter paa
Jorden. Hvorledes Landmaaleren gaar frem ved en saadan Lejlighed,
skulle vi vise ved et simpelt Exempel. I Fig. 2 ligger hinsides Floden
et Punkt A, hvis Afstand fra B skal maales, men som herfra ikke direkte
kan naas. For under disse Forhold at bestemme Afstanden fra B, opmaaler
Landmaaleren først med Maalekjæden en Grundlinje eller Basis B C. Efter
at dette er sket, opstiller han sit Vinkelmaalingsinstrument i B og
bestemmer Vinklen ABC; derefter opstiller han Instrumentet i C og
maaler Vinklen A C B. Da alle tre Vinkler i en Trekant tilsammen udgjør
180°, kjender man nu altsaaogsaa Vinklen ved A. Ved Hjælp af en simpel
Konstruktion eller en kort Beregning er det nu yderst let at finde
Længden af Linjen AB. Fig. 2. Ogsaa et Himmellegeme vil, naar det
befinder sig i en maalelig Afstand, ses under forskjellige Vinkler med
Synskredsen eller Issepunktet, hvis det samtidig iagttages fra to
forskjellige, tilstrækkelig fra hinanden fjærnede Iagttagelsessteder.
Kjender man disses Afstand og Vinklerne, hvorunder Himmellegemet
iagttages, kan man altsaa beregne dettes Afstand. Den tredje Vinkel,
Vinklen ved Himmellegemet, er aabenbart ikke andet end den Synsvinkel,
under hvilken Iagttagelsesstedernes Afstand ses fra det Punkt, hvis
Afstand man søger. Saaledes er (i Fig. 2) Vinklen ved A det samme som
den Synsvinkel, under hvilken Linjen BC ses fra A. Dennetredje Yinkel
er det, som Astronomerne kalde Parallaxe, forudsat at begge
Iagttagelsessteders Afstand er Jordens Radius. I Praxis kan denne
Forudsætning rigtignok vanskelig fyldestgjøres, men det er let ved
Beregning at føre enhver virkelig Iagttagelse tilbage til disse ideelle
Betingelser. Fig. 3. Lad HZR i Fig. 3 betegne en Del af
Himmelhvælvingen; forestiller endvidere Cirklen abC et Gjennemsnit af
Jorden og C dennes Midtpunkt, ligesom a betegner en Iagttagers Plads,
saa vil dennes Horisont kunne antydes ved Linjen HR, og hans Issepunkt
vil ligge i Z. Antage vi nu, at et eller andet Himmellegeme, f. Ex.
Maanen, staar i M, saa vil den af den i a staaende Iagttager ses i hans
Synskreds, i Punktet R paa Himmelhvælvingen, hvorimod den, betragtet
fra Jordens Midtpunkt C, vilde vise sig i r. Vinklen aMC er da Maanens
Parallaxe, og denne Parallaxe er ikke andet end den Synsvinkel, under
hvilken en Iagttager paa Maanen ser Jordens Radius aC. Er denne
Vinkel18

ved M en Gang given, saa kjender man i Trekanten C a M endnu Vinklen a,
der er ret eller 90°, saa vei som Siden a C eller Jordens Radius, og
kan nu let beregne C M eller Himmellegemets Afstand fra Jordens Centrum
(man vil nemlig erholde Størrelsen af C M, naar ® a divideres med Sinus
til Vinkel M). Ved en Betragtning af Fig. 3 ser man let, at Parallaxen
maa blive desto mindre, jo fjærnere Himmellegemet er. Staar
Himmellegemet ikke i Horisonten, men i større Højde, f. Ex. i m, da
betegner man den derved opstaaende Vinkel a m C som Iløjdeparallaxe;
denne er stedse mindre end Horisontalparallaxen, aftager med
Himmellegemets Højde og er i Issepunktet Nul. Kjender man
Højdeparallaxen, kan man ved Hjælp af Trigonometrien beregne
Horizontalparallaxen, og omvendt.

Men hvorledes komme vi til Kundskab om Størrelsen af Vinklen M? Er
Himmellegemet ikke for langt borte, er det f. Ex. Maanen, hvis
Parallaxe søges, da kunne vi tænke os følgende simple Fremgangsmaade.
For Punktet a staar Maanen i Horisonten, hvorimod den for b staar i
Issepunktet (Zenith). Kjender man nu disse to Steders geografiske
Beliggenhed, saa er derved Vinklen aCb bestemt, og heraf finder man
atter Vinklen M efter den bekjendte Sætning, at disse to Vinkler
tilsammen skulle udgjøre 90°.

Eller vi kunne tænke os Parallaxen funden paa følgende Maade. Lad
Cirklen i Fig. 4 forestille Jorden, C dens Midtpunkt og A og B
Iagttagelsesstederne, endvidere S det Himmellegeme, hvis Parallaxe man
søger at bestemme. Man maaler fra A Stjærnens Afstand fra Issepunktet Z
eller Vinklen a; denne er i Følge en bekjendt geometrisk Sætning lig b
+ c. En anden lagt-tager i B maaler den samme Stjærnes Zenithdistance
eller Vinklen a^1, som er lig b^1 + c^1. Man har altsaa
a = b + c
a^1 = b^1 + c^1
Adderes disse to Ligninger, faas
a + a^1 = b + b^1 + c + c^1
ellera + a^1 = ACB + ASB. Fig. 4. Da vi forudsætte, at de to
Iagttagelsesteder ligge under samme Meridian, saa er Vinklen ACB
Forskjellen mellem deres geografiske Breder, og denne Vinkel kan altsaa
anses som bekjendt. Ligeledes kjendes Storrelsen af de indvendige
Vinkler ved A og B, da de ere lig 180° minus de maalte Vinkler a og
a^1. I Firkanten A S B C kjender man altsaa de tre Vinkler A, C og B,
og da alle fire Vinkler udgjøre 360°, er det let at finde den2J

fjerde Vinkel S. Men denne Vinkel A S B er netop Summen af Stjærnens
Højdeparallaxer (c og c1) i A og B, og Horisontalparallaxen vil deraf
let kunne udledes.

Men disse Methoder ere kun anvendelige paa de os nærmeste
Himmellegemer, som Maanen og nogle af Planeterne; er Talen derimod om
Solen, da er man allerede for længe siden kommen til den Indsigt, at
der ad denne Vej, paa Grund af Solens store Afstand, ikke kan erholdes
nogen paalidelig Værdi for dens Parallaxe. Selv om vi give to
Iagttagere paa Jorden den størst mulige Afstand fra hinanden, saaledes
at den Linje, der kan tænkes dragen imellem dem, bliver Jordens hele
Tvær-maal, saa er dog Afstanden til Solen omtrent 12 000 Gange større
end denne Linje, og de to Iagttagere vilde derfor være i samme Tilfælde
med Hensyn til Solen, som om de vilde bestemme Parallaxen af en jordisk
Gjenstand, der laa i en Afstand af en Mil, ved at rette deres Kikkerter
ud af to Vinduer, hvis Afstand var en Alen. Retningslinjerne til den
fjærne Gjenstand vilde blive saa godt som parallele, og Vinklen ved
denne vilde faa den ubetydelige Størrelse af omtrent 18 Sekunder. Lige
saa umuligt er det naturligvis paa denne Maade at komme til Kundskab om
Fixstjærnernes Parallaxe. For at bestemme denne, har man lagt
Jordbanens Tværmaal eller den dobbelte Solafstand til Grund. Bestemmes
vedkommende Stjærnes Plads til en vis Tid og atter 6 Maaneder senere,
altsaa naar vor Afstand fra det første Iagttagelsessted udgjør lige saa
meget som Jordbanens Tværmaal eller omtrent 40 Millioner Mil, saa vil
den, naar den da hører til de nærmeste Fixstjærner, vise en meget lille
Forandring i sin Stilling og derved give os Kundskab om sin Parallaxe
og Afstand. Men det ind-21

ses uden Vanskelighed, at heller ikke denne Methode lader sig anvende
for Solens Vedkommende, da den er Midtpunktet for Jordens
Banebevægelse.

6.

Vi skulle nu se, hvorledes man ved Hjælp afVenus-gjennemgangene paa en
middelbar Maade kan bestemme Solens Parallaxe.

Vi ville tænke os to Punkter, A og B (Fig. 5), hvorfra to Iagttagere
agte at maale Afstanden til en Ijærn Gjenstand, f. Ex. et Taarn S, der
ligger paa den anden Side af en Flod, som løber parallelt med de to
Jagt-tagelsessteders Forbindelseslinje A B. Antage vi, at denne Linje
har en Længde af f. Ex. 2000 Fod, og tænker man sig, at et Dampskib
kommer sejlende hen ad Floden fra venstre til højre, saa ville de to
Iagttagere ikke samtidig se Skibet passere forbi eller bedække Taarnet;
dette finder Sted for A, naar Skibet er i a, hvorimod det først dækker
Taarnet for B, naar det er kommet til b. Iagttages denne Bedækning i B
to Minutter senere end i A, og antager man, at Dampskibets Hurtighed er
700 Fod i Minuttet, saa udgjør den paa Floden mellem den første og den

Fig. 5.22

anden Bedækning tilbagelagte Længde (a b) 1400 Fod. Altsaa forholder A
B sig til a b som 2000 : 1400 eller som 10: 7. Men det ses let, at det
samme Forhold maa finde Sted mellem S A og Sa; var ab f. Ex. Halvdelen
eller Fjerdedelen af AB, blev ogsaa S a Halvdelen eller Fjerdedelen af
SA, o. s. v. Da altsaa her Forholdet mellem AB og ab er som 10 til 7,
maa ogsaa S A forholde sig til S a som 10 til 7, d. v. s., S a udgjør
-Jj af SA, altsaa er A a r3ff af denne Linje. Man behøver følgelig kun
at maale Længden af A a, det vil sige Afstanden fra et af
Iagttagelsesstederne til Skibet, saa vil ogsaa Taarnets Afstand være
bekjendt. Vi have tidligere set, at denne Afstand kan bestemmes ogsaa
paa en anden Maade; naar nemlig Vinklen S kjendes, har man
tilstrækkelige Angivelser til at beregne de øvrige Størrelser i
Trekanten A S B. I nærværende Tilfælde kan Vinkelen S let findes ved at
bestemme Størrelsen af Vinklerne A og B; drages deres Sum fra 180°,
faas S.

Det vil nu være let at overføre denne Betragtning paa Bestemmelsen af
Solens Afstand, idet vi antage, at det omtalte Taarn er Solen og
Dampskibet Planeten Venus, samt at de to Iagttagere befinde sig paa to
Punkter af Jordens Overflade, hvis indbyrdes Afstand kan betragtes som
bekjendt. Her kommer det nu an paa at bestemme Vinklen ved Solen. En
Maaling af Vinklerne A og B vil, som vi have set, paa Grund af Solens
store Afstand ikke føre til noget Resultat. Den søgte Vinkels Størrelse
kan imidlertid faas ved at iagttage den Tid, som Venus bruger for at
komme fra a til b. Man kjender nøjagtig den Tid, som Venus bruger for
at fuldende et helt Kredsløb om Solen, følgelig kanman ogsaa beregne,
hvor stor en Del af sin Bane, f. Ex. hvor mange Grader eller Brøkdele
af Grader den tilbagelægger i en vis, iagttagen Tid. Lige saa mange
Grader (eller Minutter eller Sekunder), som Buen ab indeholder, lige
saa mange indeholder Vinklen S; denne er altsaa funden, og det vil nu
være let at bestemme SA eller Solens Afstand fra Jorden.

7.

Fig. 6 Principet for Bestemmelsen af Solens Afstand ved Hjælp af
Venus-Gjennemgangene lader sig endnu tydeligere fremstille paa følgende
Maade. Vi ville tænke os to Iagttagere, der befinde sig paa to
diametralt modsatte Punkter af Jordens Overflade, A og B (Fig. 6);
endvidere antage vi, at Jorddiametren AB, der forbinder begge
Iagttagelsesstederne, staar lodret paa Jordens Bane, og at Venus eller
dens Midtpunkt staar i V. Den krumme Overflade af Solens forreste Del
er i Figuren antydet ved en Cirkelflade, der er vendt mod24

Jorden og maa tænkes staaende lodret paa Papirets Flade, hvorfor den
her er fremstillet aflang. De to Iagttagere ville nu under
Gjennemgangen ikke se Planeten paa samme Sted af Solskiven; thi medens
Iagttageren A ser den i a, viser den sig for B i b. Men de to Trekanter
AVB og aVb ere, som det i Geometrien kaldes, ligedannede, d. v. s. de
have samme Form (lige som Trekanterne A S B og a S b i Fig. 5). Derfor
staar a b i samme Forhold til A B som a V til AV eller som VS til V T,
med andre Ord: som Venus's Afstand fra Solen til samme Planets Afstand
fra Jorden. Medens den sande Størrelse af disse Afstande netop er det,
man attraar at finde ved Gjennemgangen, og altsaa maa forudsættes
ubekjendt, saa kjender man derimod efter den tredje Kepler'ske Lov —
Planeternes Afstande fra Solen, multiplicerede tre Gange med sig selv,
forholde sig som deres Omløbstider, multiplicerede to Gange med sig
selv*) — meget nøje Forholdet mellem disse Afstande. Følgelig kjendes
Forholdet mellem VS og VT; naar ST eller den søgte Solafstand tages til
Enhed, er V S 0.72 og V T 0.28, eller V S er 2.6 Gange saa stor som V
T. Men af Trekanternes Ligedannethed følger, at ogsaa a b maa være 2.6
Gange større end A B. Naar man altsaa er i Stand til fra Jorden at
maale Afstanden a b eller den Vinkel, hvorunder denne Linje ses fra
Jorden, saa behøver man kun at dividere den iagttagne Størrelse med 2.6
for at finde den tilsyneladende Størrelse af Linjen A B, set fra Solen.
Den saaledes fundne Værdi angiver, hvor stor

*) Noget mere mathematisk udtrykt: Omiøbstidemes anden Potenser ere
proportionale rned Afstandenes tredje Potenser eller tJ : ti1 = a3:
ais.25

Jordens Tværmaal AB ses fra Solen, og Halvdelen er den søgte
Solparallaxe.

Der staar nu kun tilbage at angive den Maade, paa hvilken man maaler
Afstanden a b. For Iagttageren i A bevæger Planeten sig under
Gjennemgangen fra i til u eller beskriver Linjen (Korden) i u;
Iagttageren i B ser det samme i i1 u1. Naar man er i Stand til nøjagtig
at angive disse to Linjers Beliggenhed paa Solskiven, saa vil man ogsaa
let kunne finde deres Afstand eller Linjen a b. Efter Planet-Tavlerne
kan man meget nøje beregne den Hurtighed, hvormed Venus bevæger sig
under Gjennemgangen; man kjender af Iagttagelserne ligeledes den Tid,
Planeten bruger for at gjennemløbe Korden, da det netop er den Tid,
Gjennemgangen varer. Af denne Tid og den bekjendte Hurtighed afledes
let Størrelsen af Korderne iu og i1 a1; sammenligner man disse med
Solens tilsyneladende Tværmaal, erholder man uden Vanskelighed deres
Beliggenhed paa Solskiven, altsaa ogsaa deres Afstand eller Linjen a b.

Afstanden mellem begge Korderne viser sig i øvrigt ved Iagttagelserne
langt fra saa stor som antydet i Fig. 6; thi Solens Parallaxe udgjør
kun omtrent 9", og under samme Vinkel ses Jordens Radius fra Solen.
Jordens Tværmaal, set fra Solen, har altsaa en Størrelse af omtrent
18"; følgelig er Afstanden ab mellem Korderne iu og i1 u1, set fra
Jorden, lig 2.6 X 18" eller omtrent f Minut, hvad der kun er henved af
Solskivens Diameter.

Beliggenheden af de to Korder, der sædvanlig begge befinde sig paa en
og samme Side af Solskivens Midtpunkt, er ikke uden Betydning med
Hensyn til Iagttagelsens Nøjagtighed. Naar en Korde er meget nær26

ved Cirklens Centrum, skjærer den Cirkelomkredsen næsten under rette
Vinkler, og derfor vil selv den ringeste Forandring i Kordens Længde i
mærkelig Grad formindske eller forstørre dens Afstand fra Centrum. Er
Korden derimod i større Afstand trå dette Punkt, da danner den meget
spidse Vinkler med Omkredsen, og en lille Forandring i dens Længde vil
ikke have nogen videre Indflydelse paa dens Afstand fra Midtpunktet.
Der følger heraf, at de Gjennemgange, ved hvilke Venus gaar tæt forbi
Solskivens Midtpunkt, ikke kunne give saa nøjagtige Resultater som de,
ved hvilke den bevæger sig i større Afstand fra Centrum.

Vi have her for Simpelheds Skyld forudsat, at Iagttagelsen blev udfort
paa to Steder, der befandt sig hver paa sin Side af en Jorddiameter, og
at denne stod lodret paa Jordbanens Plan. Denne Forudsætning er
imidlertid ikke nødvendig, og de to Iagttagelsessteder kunne vælges
saaledes, at den Linje, der forbinder dem, staar lodret paa Jordbanen
uden derfor at være en Diameter, og Iagttagelsen vil kunne udføres
ligesom før. Forskjellen bestaar kun deri, at man ved den første
Iagttagelsesmaade afleder Jorddiameterens tilsyneladende Størrelse set
fra Solen, hvorimod man ved den anden finder Størrelsen af den Korde,
der i dette Tilfælde forbinder lagttagelsesstederne. Af denne Kordes
Længde vil man let kunne aflede Jorddiameterens. Ja, det er endogsaa
slet ikke nødvendigt, at Valget af lagttagelsesstederne gjøres
afhængigt af den Betingelse, at den Linje, der forbinder dem, skal staa
lodret paa Jordbanen, naar kun Stationerne vælges saaledes, at de
Korder, Planeten beskriver paa Solskiven, ikke komme hinanden for nær.
I øvrigt er det indlysende, at Kombinationen af et større27

Antal Iagttagelser, anstillede paa forskjellige Steder, vil føre til et
mere tilforladeligt Resultat, end naar Antallet af Stationer kun er to.

Denne Methode, af Venus-Gjennemgangene at beregne Solens Parallaxe,
blev foreslaaet af den engelske Astronom Halley i Aaret 1716. Dens
Fortrin bestaar deri, at den tilsteder Astronomen med stor Nøjagtighed
og forholdsvis let at bestemme en lille Vinkel paa knap 9 Sekunder. At
denne Størrelse i Virkeligheden er højst ubetydelig, vil fremgaa deraf,
at et sædvanligt Menneske-haar, holdt i den Afstand fra Øjet, hvor det
ses bedst, bedækker med sin Tykkelse omtrent 10 Sekunder af Himlen,
altsaa noget mere end Solparallaxens Størrelse. Og denne skal ikke
findes i hele Sekunder alene, men i Tiendele, ja i Hundrededele af et
Sekund, naar Solens Afstand skal bestemmes nogenlunde nøjagtig. Til
Sammenligning skal vi anføre, at Maanens Parallaxe — bestemt paa den i
Fig. 4 antydede Maade — udgjør næsten en hel Grad, nemlig 57'2J-" eller
3422^ Sekund! Den af Halley givne Methode erstatter den direkte Maaling
af Solparallaxen ved en Iagttagelse af den Tid, Gjennem-gangen varer,
en Iagttagelse, der kan udføres med stor Nøjagtighed; den anvender en
Tid af flere Timer til at maale en Vinkel paa faa Sekunder. Med Rette
fremhævede derfor ogsaa Halley i sine Afhandlinger over
Venus-Gjennemgangenes Betydning, at disse Iagttagelser ikke kræve
synderlig kostbare Instrumenter, men kun fordre en god Kikkert og et
godt Uhr. For at kunne bestemme Solparallaxen behøver man, som vi have
set, nemlig ikke at kjende stort andet end den Tid, der forløber
imellem, at Planeten træder ind i og atter ud af Solskiven.28

Undersøger man Forholdene ved Merkur-Gjennem-gangene, finder man, at
disse langt fra frembyde en saa gunstig Lejlighed til Bestemmelsen af
Solens Parallaxe. Betegner nemlig V i Fig. 6 Merkur, da forholder S V
sig til V T som 0.89 til 0.61; det samme Forhold findes mellem ab og
AB, det vil sige, ab er kun 0.63 eller omtrent f af A B. Som en Følge
heraf komme Korderne i u og i1 u1 til at ligge hinanden saa nær, at de
ikke, selv om Iagttagerne ere saa langt som muligt fjærnede fra
hinanden, tilstede nogen nøjagtig Bestemmelse af Solparallaxen.

8.

Ved de foregaaende Forklaringer blev Jordens Axe-omdrejning for en
større Simpelheds Skyld ikke tagen i Betragtning. Da imidlertid
Jordrotationen har en ikke ubetydelig Indflydelse paa Gjennemgangens
Varighed, skal vi i Korthed omtale denne Side af Sagen.

Lad i Fig. 7 Solen befinde sig i S, Jorden i T og Venus i nedre
Konjunktion i V; aa1 betegner et Stykke af Planetens Bane, i hvilken
den bevæger sig fra venstre til højre. Set fra Jordens Midtpunkt T vil
Venus gaa over Solskiven fra i til u med en Hurtighed, der er
Forskjellen mellem dens egen og Jordens, der foregaar i samine Retning.
Naar Planeten er i t, vil den, betragtet fra Jordcentret T, berøre
Solranden i i og begynde at træde ind i Solskiven. Kommer den derpaa
til t1, vil den vise sig ved Solranden i u og kort efter træde ud af
Solskiven. Den tilsyneladende Hurtighed, hvormed Planeten beskriver
Linjen iu, bestemmer Varigheden af Gjennemgangen, iagttagen fra Jordens
Centrum. Men paa dens Overflade er denne Varighed betinget af de Fig.
7. forskjellige Iagttagelsespunkters Beliggenhed. Vi ville antage, at
Jorden drejer sig om sin Axe i den ved Pilen antydede Retning, at den i
Figuren synlige Pol er Jordens Nordpol, der i Juni bliver belyst af
Solen, og endvidere, at der i A og B befinder sig to Iagttagere.
Punktet A træder kort efter Gjennemgangens Begyndelse ind i Jordens
Skygge, Solen gaar ned for denne Iagttager, der vil se Planeten træde
ind i Solranden, naar den er kommen til a. Ved Jordens Omdrejning
kommer A ved Solopgang til A[1], og Iagttageren ser Planeten træde ud
af Solen, naar den er kommen til Punktet a^1 af sin Bane; følgelig er
Fænomenets Varighed paa det betragtede Sted bestemt ved Linjen aa^1,
der er adskillig længere end tt^1, som30

gjaldt for Jordens Centrum. For Iagttageren i B bliver Indtrædelsen
synlig, naar Planeten staar i b, og Udtrædelsen, naar den er kommen til
b1. Gjennemgangens Varighed for B er den Tid, som Planeten bruger for
at gjennemløbe det lille Stykke b b1, følgelig langt kortere end den
for Jordens Midtpunkt gjældende Varighed. Søge vi den egentlige Aarsag
til denne forskjellige Varighed, da er den ikke vanskelig at finde.
Jordens Centrum forbliver ved Omdrejningen fuldstændig i Hvile,
hvorimod Iagttageren i B paa Grund af Jordens Rotation bevæger sig i
modsat Retning af Venus; dennes tilsyneladende Bevægelse vil derved
fremskyndes og Gjennem-gangen faa en kortere Varighed. Anderledes er
det med Iagttageren i A, der bevæger sig i samme Retning som Venus;
Planetens tilsyneladende Bevægelse vil derved forsinkes, saa
Gjennemgangen for dette Punkt vil vare længere. En til A svarende
Iagttagelsesstation var ved Gjennemgangen 1769 Vardøhus i det
nordligste Norge, medens Øen Otaheiti var situeret ligesom B.
Gjennemgangen varede paa det første Sted 5 Timer 54 Minutter, paa det
sidste 5 Timer 32 Minutter, Forskjellen var altsaa 22 Minutter.

Vi have hidtil stedse set bort fra, at Jorden lige saa vei som Venus
bevæger sig om Solen og derfor flytter sig under Gjennemgangen; men
Fænomenet forandres aldeles ikke, naar vi forestille os, at Jorden er i
Hvile med Hensyn til sit aarlige Omløb, og samtidig give Venus en
Bevægelse, der er Forskjellen mellem de Hurtigheder, som disse to
Naboplaneter i Virkeligheden have.

9.

Førend vi gaa over til specielt at omtale de Gjennemgange, der siden
Kikkertens Opfindelse have fundet Sted, og de af dem fremgaaede
Resultater, ville vi dvæle noget ved enkelte af de forskjellige andre
Methoder, der ere blevne foreslaaede og anvendte til Løsningen af
Problemet om Solens Parallaxe. Fig. 8. Oldtidens Astronomer og
Filosofer havde meget afvigende Meninger om Solens Afstand fra Jorden.
Pythagoras (500 f. Kr.) antog denne Afstand for tre Gange saa stor som
Maanens; Plinius († 79 e. Kr.) mente at maatte sætte Solen 12 Gange
længere bort end Maanen, da denne bruger 1 Maaned, Solen derimod 12
Maaneder til et Løb om Jorden. Aristarch (250 f. Kr.) søgte paa en
sindrig Maade at løse det omhandlede Problem. I det Øjeblik, da Maanen
træder ind i første eller sidste Kvarter, staar Linjen SM (Fig. 8), der
forbinder Solen S og Maanen M, lodret paa Forbindelseslinjen MJ mellem
Maanen og Jorden. Maaler man nu Vinklen MJS eller den tilsyneladende
Afstand mellem Solen og Maanen, saa kjender man i Trekanten MSJ
endvidere Vinklen M, der er ret eller 90°, samt Linjen MJ, der er lig
Maanens Afstand; ved Trigonometriens32

Hjælp beregnes da let SJ. Aristarch fandt Vinklen M J S at være 87° og
sluttede deraf, at Linjen S J eller Solens Afstand var 19 Gange større
end M J eller Maanens Afstand, et Resultat, der imidlertid er alt for
lille, thi i Virkeligheden har Vinklen M S J en Størrelse af 89° 51',
og Solen er 400 Gange længer borte end Maanen. Dog maa Aarsagen til
denne betydelige Afvigelse fra Sandheden ikke søges i selve Theorien,
der endnu den Dag i Dag maa erkjendes for rigtig i Principet, men
nærmest i den Vanskelighed, der er forbunden med nøjagtig at bestemme
det Øjeblik, da den med saa mange Ujævnheder bedækkede Maaneskive netop
er halvt oplyst, og Grænsen mellem den mørke og den lyse Halvdel danner
en ret Linje.

En anden i theoretisk Henseende lige saa rigtig Tanke, der imidlertid
lige saa lidt som den foregaaende tører til noget nøjagtigt Resultat,
skyldes Hipparch (150 f. Kr.) og blev senere ogsaa anvendt af
Ptole-mæus (130 e. Kr.). Som bekjendt kan en Maane-formørkelse kun
opstaa ved Fuldmaane; Jorden, der i dette Tilfælde staar mellen Solen
og Maanen, kaster som alle andre mørke Legemer, naar de belyses fra en
enkelt Side, en Skygge efter sig, hvis Dimensioner for en Del afhænge
af Solens Afstand. Hipparch troede nu af den Tid, som Maanen bruger for
at gjennemskjære Jordskyggen, at kunne slutte sig til dennes Størrelse
og derfra atter til Solens Afstand. Men denne Methode, der førte
Hipparch til en Solparallaxe af 3' og en Afstand af 1200 Jordradier,
omtrent det samme Resultat, som Aristarch var kommen til, er uden
praktisk Betydning, bl. a. fordi Jordskyggens Tværmaal af forskjellige
Grunde ikke kan bestemmes nøjagtig.33

Ikke desto mindre har aldrig nogen astronomisk Bestemmelse haft
Gyldighed i saa langt et Tidsrum, som Hipparch's Maaling af Solens
Afstand; thi endnu 1700 Aar efter blev den af den Tids største
Astronom, Tycho Brahe, anset for en Beregning, ved hvilken Eftertiden
ikke vilde have noget at forbedre.

Først Kepler og hans samtidige indsaa, at denne Distance maatte være
alt for lille; men ogsaa deres Angivelser (3500—7000 Jordradier) bleve
langt tilbage for Virkeligheden. Nærmest Sandheden kom Wendelin,
rigtignok kun ved et tilfældigt Sammentræf af forskjellige gunstige
Omstændigheder, i det han efter Aristarch's Methode fandt en Parallaxe
af 14". Den nøjagtigste Angivelse fra det 17de Aarhundrede hidrører
imidlertid fra Huygens, der rigtignok ikke formaaede at maale selve
Parallaxen, men afledede den hypothetisk af Jordens tilsyneladende
Størrelse som Planet. Planeternes tilsyneladende Størrelse, som den ses
fra Jorden, findes ved Maaling med Kikkerten, og da efter Kepler's
tredje Lov Forholdene i Solsystemet ere bekjendte, er det let at
bestemme alle Planeters tilsyneladende Størrelse set fra Solen, kun med
Undtagelse af Jordens. Huygens's Ide var nu, at Jordens Størrelse
omtrent maatte ligge midt imellem Størrelsen af dens to Naboplaneter
Venus og Mars; han tog derfor Middeltallet af disses Tværmaal som
Jordens Tværmaal og fandt derved den Vinkel, under hvilken Jordens
Radius maatte ses fra Solen, altsaa Solparallaxen. I Virkeligheden er
denne Antagelse urigtig, da Jorden endogsaa er noget større end Venus;
men hin Tids ufuldkomne Kikkerter viste Planeterne større, end de ere,
og derfor traf Huygens's Angivelse tilfældig nær ved det rette; hans
Resultat for

334

Solafstanden var nemlig 25,086 Jordradier eller 21,500,000 Mil. Havde
han benyttet de rigtige Diametre af Venus og Mars, vilde han ikke være
kommen Sandheden saa nær.

Vi skulle nu omtale et Par af de moderne Methoder til at bestemme
Solpavallaxen. De bestaa ikke i en direkte Maaling af denne Parallaxe,
men søge at løse Problemet ved at bestemme Parallaxen af en af de
Planeter, der ere Jorden nærmest. Disse Planeter komme os undertiden
meget nærmere end Solen, og de have altsaa en langt større og
forholdsvis lettere maalelig Parallaxe. Kjender man denne, saa finder
man Sol-parallaxen efter det bekjendte Forhold mellem Planeternes
Afstande fra Solen.

Den første Anvendelse af denne Methode blev gjort at franske Astronomer
ved Planeten Mars. I Aaret 1671 afgik en Expedition med Ri c her som
Fører til Cayenne, som observerede Mars under dens Opposition1) 1672,
medens tilsvarende Iagttagelser udførtes paa Observatoriet i Paris. Af
disse Iagttagelser afledede D. Cas-sini en Solparallaxe af 9,5", der
svarer til en Afstand af 21,600 Jordradier. Denne Distance var, efter
hvad vi nu vide, lige saa meget for lille, som den tidligere Værdi af
Huygens var for stor, saa at der dermed ikke var gjort noget virkeligt
Fremskridt. Imidlertid hvilede Cassini's Bestemmelse paa et langt
sikrere Grundlag end Huygens's Resultat, og derfor var det for et
Aarhundrede siden en almindelig Antagelse, at Solparallaxeu udgjorde
omtrent 9—10", Solens Afstand ca. 18i Millioner Mil.

l) lit Himmellegeme siges at være i Opposition, naar Jorden staar

i lige Linje med og mellem det og Solen.35

Denne Art Mars-Iagttagelser er eudnu i vore Dage, varieret paa flere
Maader, en af de bedste til Solparal-laxens Bestemmelse. Omtrent en
Gang i 16 Aar kommer Mars Jorden næsten lige saa nær som Venus under en
Gjennemgang, nemlig naar dens Opposition falder sammen med dens mindste
Solafstand. Dens Afstand fra Jorden er da kun 0.37 af Jordens Afstand
fra Solen. I denne Stilling udgjør dens Parallaxe over 23".

lagttagelsesrækker, der ad denne Vej skulde udlede Solparallaxen, ere i
nyere Tid gjentagne Gange blevne udførte. I Aaret 1849 blev Gill i s af
de Forenede Stater sendt til Chili for at observere Mars i Tiden
foldens største Parallaxe, medens nordligere Observatorier anstillede
tilsvarende Iagttagelser. Paa Grund af forskjellige ugunstige
Omstændigheder naaede denne Expedi-tion imidlertid ikke sit Øjemed. Et
større Udbytte havde de Iagttagelser, som efter Winnecke's Plan bleve
udførte under den gunstige Mars-Opposition 1862 paa forskjellige Steder
i Europa og Nordamerika, saa vei som paa de nyoprettede Observatorier
paa den sydlige Halvkugle. Af disse Iagttagelser beregnede Winnecke en
Solparallaxe af 8.96", Stone 8.94" og senere New-comb 8.85". Den
gunstige Opposition 1877 blev ligeledes udnyttet i dette Øjemed; Gill
fandt en Værdi af 8.78", Downing 8.96" (det sidste Resultat mindre
sikkert).

En beslægtet Methode er foreslaaet af Galle. Den bestaar i at maale
Parallaxen af nogle af de smaa Planeter mellem Mars og Jupiter under
deres gunstigste Oppositioner, ved samtidige Iagttagelser paa nordlige
og sydlige Observatorier. Rigtignok er selv i de gunstigste Tilfælde
disse Himmellegemers Parallaxe kun ubetydelig

større end Solparallaxen, men til en nøjagtig Maaling egne de sig langt
bedre end Mars og Venns, fordi de ikke som disse Planeter vise sig som
Skiver, men som Punkter, og derfor nøjagtigere kunne sammenlignes med
omtrent lige klare og ligeledes punktformige Fixstjærner. Iagttagelser
af Asteroiden Flora under Oppositionen 187/3, der paa denne Maade
samtidig bleve udførte paa forskjellige Observatorier paa den nordlige
og den sydlige Halvkugle, førte Galle til 8.87" som Værdi for
Solparallaxen. Af Iagttagelser over Juno fandt Lord Lind-say og Gill
8.77".

Andre nye og til Dels overordentlig geniale Methoder, ved hvilke man ad
ganske andre Veje har søgt at finde Solparallaxen, skulle vi komme
tilbage til, naar vi have omtalt de Resultater, hvortil de hidtil
indtrufne Venus-Gjennemgange have ført.

10.

I Slutningen af det 16de Aarhundrede optraadte en Reformator i den
astronomiske lagttagelseskonst, der indsaa, at Videnskabens fremtidige
Udvikling afhang af Instrumenternes Fuldkommenhed. Denne Mand var Tycho
Brahe, der paa sit navnkundige Uranienborg tilvejebragte en saadan
Fylde af nøjagtige og omhyggelige Iagttagelser, som man aldrig havde
haft Mage til. Disse enestaaende Observationer bleve efter den store
Astronoms Død for K eple r en rig Kilde, hvoraf han øste sine vigtige
Opdagelser. Paa en Tid, da den beregnende Astronomis Hjælpemidler endnu
vare højst tarvelige (Logarithmerne vare f. Ex. endnu ikke opfundne),
arbejdede K ep ler sig med utrættelig Udholdenhed gjennem de
omfangsrige og vanskelige Undersøgelser, indtil han37

fandt de efter ham opkaldte tre Love, der bestemme alle Himmellegemers
Løb i vort Solsystem.

Da Kepler i Aaret 1627 forudberegnede samtlige Planeters Løb i de
følgende Aar, gjorde han den vigtige Opdagelse, at de indre Planeter,
Merkur og Venus, i en nær Fremtid maatte gaa over Solskiven, Han søgte
at henlede Astronomernes Opmærksomhed paa disse den Gang ganske nye
Iagttagelser, og offentliggjorde sine Beregninger foi
Merkur-Gjennemgangen den 7de November 1631 og Venns-Gjennemgangene 6te
December 1631 og 5te Juni 1761. Paa Grund af de mange Ufuldkommenheder
i den Tids astronomiske Tavler kunde Kepler endnu ikke forudberegne
Tiderne for disse Fænomeners Indtræffen med den nødvendige Nøjagtighed,
lige som han ogsaa oversaa Venus-Gjennemgangen 4de December 1639.

Kun én Astronom, Gassendi i Paris, iagttog Merkur-Gjennemgangen 1631,
og Kepler har maaske endnu før sin Død, der indtraf den 15de November
1631, oplevet den Glæde at se sin Forudberegning bekræftet. Ganske
fornøjelig er Gassendi's Meddelse om dette Fænomen. • Den snedige Gud
søgte at narre Astronomerne ved at passere over Solen lidt tidligere,
end man ventede, og havde draget et Slør af mørke Skyer over Jorden for
desto bedre at kunne undslippe. Men Apollo, bekjendt med hans
underfundige Streger lige fra hans Barndom af, vilde dog ikke tillade
ham at passere ganske ubemærket. Kort sagt, jeg har været lykkeligere
end de andre Merkurjægere, der søgte den listige Gud i Solen; jeg
opsporede ham og saa ham, hvor hidtil endnu ingen anden havde set ham.«

Gassendi forsøgte ligeledes at observere den bebudede Venus-Gjennem
gang den 6te December38

1631. Efter Kepler's Beregning vilde den indtræffe ved Solnedgang;
Gassendi tænkte sig imidlertid Muligheden af, at Tiden var angivet
noget for sent (som Tilfældet havde været med Merkur faa Uger
tidligere), og besluttede at begynde sin Efterforskning allerede den
4de December. Paa Grund af ugunstigt Vejr fik han først Solen at se den
6te, og uagtet han uophørlig spejdede efter Planeten baade denne og den
følgende Dag, fik han ikke Øje paa den. Vi vide nu, at hans
Efterforskning maatte blive forgjæves, thi Gjennemgangen fandt for
Frankrig Sted om Natten mellem den 6te og 7de.

Saafremt Gassendi ogsaa havde kunnet iagttage Venus paa Solskiven,
vilde han have opnaaet at blive den første, der nogensinde havde set de
to indre Planeter under deres Gjennemgang. Med blotte Øjne vil man ikke
blive opmærksom hverken paa Merkur eller Venus foran Solens Skive, og
alle Fænomener af denne Art, der ere indtrufne før Kikkertens
Opfindelse, ere derfor foregaaede ubemærkede. Gassendi undersøgte en
Gang, om en Solplet, der havde et Tværmaal af 80 Sekunder
(Venusdiametren er ved Gjennemgangen omtrent 60"), var synlig med
blotte Øjne, men hverken han eller hans Mediagttagere kunde selv med
den største Anstrængelse se Pletten uden Kikkert. Endogsaa Kepler
skuffede sig i denne Henseende, idet han en Gang antog en Solplet, der
var synlig for blotte Øjne, for Planeten Merkur, en Iagttagelse, som
han imidlertid senere, foranlediget ved en derover anstillet Beregning,
tilbagekaldte. Da denne Iagttagelse gjordes før Kikkertens Opfindelse,
saa var det selvfølgelig aldeles umuligt at se Merkur paa Solskiven, da
dens tilsyneladende Tværmaal er langt mindre end Venus's.39

11.

Den næste og den første iagttagne Venus-Gjennem-gang indtraf den 4de
December 1639. Den var, som vi have omtalt, ikke bebudet af Kepler, og
Æren for at have baade forudset og iagttaget den, tilkommer en ung
engelsk Dilettant-Astronom, Jeremiah Horrox, Præst i Hoole, en Landsby
i Nærheden af Liverpool. Han beskæftigede sig med at betegne
Planeternes Løb efter de Lansbergske Tavler*). Da han fandt, at disse
gave meget urigtige Resultater, forkastede han dem for Kepler's Tavler,
som forte ham til det Resultat, at Venus under sin Konjunktion den 4de
December vilde passere over Himlen lidt neden for Solskiven. Af
Lans-berg's Tavler fandt han derimod, at Venus vilde komme til at
skjære den øverste Del af Solskiven. Af disse Grunde holdt han det for
sandsynligt, at en Mellemting af de to Resultater vilde indtræffe, at
man altsaa vilde se Planeten foran Solen, men paa den nederste Del af
dens Skive, og fortsatte Beregninger støttede ham i denne Formodning.
Da Tidspunktet for Gjennemgangen var nær forestaaende, var det ham ikke
muligt at offentliggjøre sine Resultater for en videre Kreds; alt, hvad
hau synes at liave gjort, var at underrette sin Ven, William Crabtree,
om Sagen. Denne boede faa Mil fra ham,

*) Disse Planettavler at Philip Lansberg, som Beregneren selv kaldte
"stedsevarende», skjønt senere Iagttagelser viste det modsatte, udkom
faa Aar efter Keplers Rudolphinske Tavler, de første Planeltavler, ved
hvilke det Copernicanske System var lagt til Grund, og som benævntes
til Ære for Rudolph II, hos hvem baade Kepler og Tycho Brahe havde
fundet Ophold og Understøttelse.40

i Nærheden af Manchester, og var en lige saa ivrig Amatør som han selv.

Horrox forberedte sig paa at iagttage Gjennemgangen paa den Maade, at
det i Teleskopet dannede Billede af Solen kastedes hen paa en hvid
Skjærm i et mørkt Værelse. Hans afsluttende Beregninger angave Kl. 3 om
Eftermiddagen den 4de December som Tiden for Konjunktionens IndtræfFen,
men af Frygt for at komme for sent, begyndte han sin Undersøgelse af
Solen allerede den 3dje December. Den følgende Dag begyndte hans
Iagttagelse ved Solopgang, og han fortsatte den til Kirketjenestens
Begyndelse (det var en Søndag). Da han atter blev ledig Kl. 3 om
Eftermiddagen, optog han sin Efterforskning, og, for at tale med hans
egne Ord: »Ved denne Tid dannede der sig en Aabning i Skyerne, hvorved
Solen blev fuldstændig synlig, ret som om det guddommelige Forsyn
opmuntrede mig i mine Bestræbelser, og da, — o velsignede Skue!
Gjenstanden for saa mange alvorlige Ønsker! — bemærkede jeg en ny
Solplet af usædvanlig Størrelse og fuldstændig rund; den var netop
traadt helt ind paa Solens venstre Rand.« Da Solen var nær ved sin
Nedgang, kunde Horrox ikke iagttage Planeten længere end en halv Time;
men i hvert Fald havde han set den, og kunde ogsaa gjøre nogle
Maalinger.

Crabtree havde ligeledes truffet Forberedelser til at observere
Fænomenet. Solen var imidlertid bedækket med Skyer hele Dagen, og han
havde opgivet alt Haab om at faa Gjennemgangen at se, da Skyerne kort
før Solnedgang pludselig adskiltes. Han ilede til sit
Iagt-tagelsesværelse, og til sin overordentlige Glæde saa han Venus i
det paa en Skjærm dannede Billede af Solskiven.41

Han blev efter sin egen Beretning saa overvældet af dette Syn, at han
ikke blev Herre over sig selv, førend Skyerne atter havde trukket sig
sammen om Solen.

12.

122 Aar forlab, inden den næste Gjennemgang indtraf den 6te Juni 1761.
I Mellemtiden havde Edmond Halley (født i London 1656, død 1742) ved
sin sindrige Methode vist, hvorledes man af Venus-Gjennem-gangene kan
erholde en nøjagtig Bestemmelse af Solens Afstand. En
Merkur-Gjennemgang, som Halley 1677 iagttog paa St. Helena, bragte ham
paa denne Tanke. Paa Grund af den Skarphed, hvormed Momenterne for
Planetens Ind- og Udtrædelse kunne iagttages, vilde disse Fænomener
efter hans Mening særlig egne sig til at finde den saa længe forgjæves
søgte Solparallaxe. Men da disse Gjennemgange egentlig kun give
Forskjellen mellem to Parallaxer, Planetens og Solens, saa bliver denne
Differens ved Merkur-Gjennemgangene for lille og mindre end selve
Solparallaxen. Halley ansatte den Gang Merkurs Parallaxe til 17" og
Solens til 12", følgelig var Differensen, der skulde iagttages, kun 5".
Han forkastede derfor sin første Ide og foreslog kun at anvende
Venus-Gjennemgangene, der vilde give en betydelig større Værdi, da
denne Planets Parallaxe ved Konjunktionen var 43", og der paa den Maade
vilde findes en Differens af 31", eller omtrent 3 Gange saa meget som
Solparallaxen. Han anbefalede derfor paa det mest indtrængende de
nærmest paafølgende Gjennemgange til Astronomernes Opmærksomhed.

Efter Halley's Plan maa Iagttageren notere fire Hovedmomenter med den
størst mulige Nøjagtighed: denførste ydre Berøring (a, Fig. 9) og den
første indre Berøring (b) ved Planetens Indtrædelse, dernæst ved
Udtrædelsen, i omvendt Følge, den anden indre Berøring (c) og den anden
ydre Berøring (d). Uden for Solskiven er Venus usynlig, da den vender
sin mørke Side mod os; den kan først iagttages, naar den direkte
borttager noget af Solskivens Lys, og det er derfor indlysende, at de
ydre Berøringer kun kunne iagttages meget unøjagtig, især med svagere
Kikkerter. Halley indsaa ogsaa dette allerede ved Merkur-Gjennemgangen
1G77, og anbefalede kun at notere de indre Berøringer. Men ogsaa her
overvurderede han Nøjagtigheden betydelig; efter Erfaringer fra
Merkur-Gjennemgangen troede han at kunne anslaa Sikkerheden ved en
indre Berøring til 1 Tids-Sekund, hele Gjennemgangstidens Sikkerhed
altsaa til 2^s. Der vilde heraf følge, at man vilde kunne bestemme
Parallaxedifferensen med en Nøjagtighed af mindst en Sexhundrededel,
selve Solparallaxen endnu betydelig nøjagtigere. Den første i stor
Maalestok iagttagne Venus-Gjennemgang skulde imidlertid skuffe disse
Forventninger. Fig. 9.43

I øvrigt paavisto De PIsle i Begyndelsen af forrige Aarhundrede, at
Parallaxen kan bestemmes af Tiden for Indtrædelsen eller Udtrædelsen
alene, naar kun Iagt-tagelsesstedernes geografiske Længde er bekjendt.
Indtræffer nemlig Indtrædelsen paa et bestemt Observations-sted, saa
vil Indtrædelsen endnu ikke være indtruffen, for et betydelig østligere
liggende Punkt, Venus vil her endnu staa vest for Solen; ser omvendt et
østligt Sted Udtrædelsen, saa er denne allerede forbi for et vestligere
Punkt (sammenlign. Fig. 5). Det uheldige ved denne Methode er den
Omstændighed, at den geografiske Længde ofte ikke kan bestemmes med den
tilstrækkelige Nøjagtighed; paa den anden Side har den den Fordel
fremfor Halle y's, at man kun i en ganske kort Tid (ved Indtrædelsen
eller Udtrædelsen) behøver klar Himmel.

Da næsten en Menneskealder efter Halle y's Død den længe ventede 6te
Juni endelig kom, befandt talrige Iagttagere, udsendte af de
forskjellige Nationer, sig paa de gunstigst beliggende Punkter af
Jorden. Franskmændene havde sendt Le Gentil til Pondichery, Pingré til
Rodriguez, Chappe til Tobolsk; paa Englands Vegne gik Maskelyne til St.
Helena, Mason til Sumatra. Ogsaa Sverige og Rusland deltoge i
Observationerne.

De Iagttagere, der i rette Tid naaede deres Bestemmelsessted og desuden
vare begunstiged af Vejret, saa Indtrædelsen gaa for sig paa den
forventede Maade, indtil Momentet for den indre Berøring. Da bleve de
forstyrrede og forvirrede af et ejendommeligt Fænomen, der senere
gjentagne Gange ar blevet iagttaget og paa mange Maader diskuteret og
undersøgt. De saa nemlig, at Planeten ikke bibeholdt sin fuldstændig
kredsrunde Form, som i Fig. 10 a, men antog en Skikkelse, derhavde en
fjærn Lighed med en Pære eller en Luftballon, idet der imellem Venus-
og Solranden, paa det Sted, hvor den indre Berøring skulde indtræffe,
dannede sig en Slags Bro, den saakaldte »sorte Draabe« (Fig. 10 b).
Fig. 10. Man vil let forstaa, at en Iagttager, der observerer dette,
maa forblive fuldstændig uvis om Øjeblikket for den virkelige indre
Berøring. Planeten er, fuldkommen rund, helt inden for Solen, saa at
den indre Berøring, at dømme herefter, skulde være forbi. Men de
smalle, lyse Horn af Solranden ere endnu adskilte og synes at antyde,
at den indre Berøring endnu ikke har fundet Sted. Den »sorte Draabe«
viste sig i flere Sekunder. Pludselig sønderreves det sorte Baand, og
Solranden viste sig hel. Ved Udtrædelsen optraadte det samme Fænomen
paa omvendt Maade: et sort Baand forbandt Venus med Himmelgrunden,
inden Planeten endnu havde naaet Solranden, og først nogle Sekunder
efter syntes begge Himmellegemers Omkredse at berøre hinanden. Det
værste var, at det Tidsrum, i hvilket den »sorte Draabe« var synlig, af
hver enkelt Iagttager blev anslaaet forskjellig, saa at ingen kunde
være vis paa, at have iagttaget det rette Moment. Og Usikkerheden var i
flere Tilfælde meget betydelig; der var Iagttagere, der saa det sorte
Baand i næsten et helt Minut. Som vi haveomtalt, gjorde man forud
Regning paa en Sikkerhed af et Sekund.

Hvorfra hidrørte denne forstyrrende Fremtoning, og hvilket var det
sande Moment for Berøringen? Disse Spørgsmaal vare ikke lette at
besvare, og først i den nyere Tid er man kommen til Klarhed over dette
Punkt. Man véd nu, at først det Øjeblik, hvor det sorte Baand brister,
betegner den virkelige Berøring. Hovedaarsagen til det ejendommelige
Fænomen er den saakaldte Irra-diation, ifølge hvilken en meget lys
Gjenstand paa mørk Grund viser sig større, end den virkelig er.
Solskiven er derfor ogsaa noget mindre, end vi iagttage den, og naar
Venus kort før den indre Berøring allerede synes at staa inden for
Solranden, er det i Virkeligheden ikke saa; først naar Solranden atter
viser sig uafbrudt, har den indre Berøring fundet Sted. Denne
tilsyneladende Forstørrelse af Solskiven kan have flere Aarsager, dels
subjektive, der skyldes Øjets Bygning og Beskaffenhed, dels og navnlig
objektive, der fremkaldes af Kikkertens Ufuldkommenhed og Atmosfærens
Tilstand. Jo bedre Kikkerten og jo roligere Luften er, desto mindre
bliver Irradiationen, og desto mere nærmer Planetens Udseende sig den i
Fig. 10 a givne Fremstilling. Med de nyere, meget forbedrede
Instrumenter have kun faa af de mere erfarne Iagttagere af den sidste
Venus-Gjennem-gang (1874) iagttaget noget Spor af en Uregelmæssighed i
Planetens Form. Derimod har man, som vi ville se, bemærket en anden
forstyrrende Fremtoning, en Art Lysring om Venus, der skyldes denne
Planets Atmosfære.

At Beregningen af Solparallaxen efter de gjorte Iagttagelser paa Grund
af de anførte Omstændigheder maatte give meget afvigende Resultater, er
let forstaae-46

ligt. De omhyggeligste Undersøgelser gave Parallaxer, der vare 2—3
Sekunder forskjellige fra hinanden (Short 8.5", Pingré 10.5"). Man var
altsaa efter denne første planmæssig iagttagne Venus-Gjennemgang kun
bleven endnu mere usikker om Solens Afstand, end man før havde været.
Halley's Forudsigelser, der havde indgydt Astronomerne saa meget Mod,
vare ikke gaaede i Opfyldelse.

Flere af de udsendte Astronomer vendte aldeles frugtesløst tilbage,
saaledes Pingré og Maskelyne, der paa Grund af ugunstigt Vejr
forhindredes i at iagttage Gjennemgangen. Langt værre gik det
imidlertid Le G en ti 1, der skulde begive sig til Pondichery paa
Koromandel-kysten, og som under denne og den følgende Gjennemgang
maatte kæmpe med saa mange Gjenvordigheder, at man har sagt oin ham, at
hans Rejse blev en Odyssee og Uheldet hans Lods. Le Gentil ankom efter
en besværlig Rejse til Isle de France samtidig med, at Krigen mellem
Frankrig og England truede med at udbryde. Kort efter sin Ankomst fik
han Meddelelse om, at han paa Grund af Krigen — under hvilken Frankrig
mistede Størstedelen af sine Besiddelser i Forindien — ikke kunde
afrejse til Pondichery, og lian maatte derfor foreløbig blive, hvor han
var. Efter længere Tids unyttigt Ophold tik han endelig Tilladelse til
at afrejse til sit Bestemmelsessted. I største Hast indskibede han sig
for at kunne lande der senest en Maaned, før Gjennemgangen fandt Sted;
Rejsen varede imidlertid længere, end han havde ventet, da Skibet blev
opholdt af ugunstige Vinde. Endelig fik man Pondichery i Sigte, men
samtidig fik man ogsaa den bedrøvelige Efterretning, at Byen allerede
var indtagen af Englænderne, og Le Gentil's Ophold der vilde være en
Umulighed. Han havde intet andet at gjøre47

end at vende ora; den egentlige Hensigt med hans møjsommelige Rejse var
forfejlet. Den 6te Juni, Gjennem-gangsdagen, var Le Gentil allerede
langt borte fra Pondichery paa sit Skib; Himlen var saa klar, som en
astronomisk Iagttager kan ønske det, og det smukke Vejr vedvarede" hele
Dagen. Men da Le Gentil aldeles manglede fast opstillede Instrumenter,
var det ham paa Grund af Skibets Bevægelser umuligt at anstille nogen
egentlig Observation. Han havde kun den eneste Tilfredsstillelse at se
Venus foran Solskiven, hvis Klarhed aldrig var forekommen ham saa smuk
som denne Dag. Hans Lidelseshistorie ender imidlertid ikke her; under
vor Omtale af den næste Gjennemgang skulle vi give dens Fortsættelse.

13.

Trods det mislykkede Udfald, som Gjennemgangen 1761 havde bragt, tabte
man ikke Modet, men imødesaa med desto større Forhaabninger
Gjennemgangen den 3die Juni 17 69. Den foregaaende maatte man betragte
som en foreløbig Prøve, ved hvilken man var bleven opmærksom paa
Vanskelighederne ved Iagttagelsen og forberedt paa de
Ejendommeligheder, der kunde ventes. Indtrædelsen vilde blive synlig i
Vest-Europa kort før Solnedgang. Fænomenets Begyndelse vilde endvidere
kunne iagttages i hele Amerika og i det nordøstlige Asien. I
Nord-Europa vilde Udtrædelsen paa Grund af Nattens Korthed blive synlig
den følgende Dag strax efter Solopgang. Slutningen af Gjennemgangen
kunde endvidere iagttages i næsten hele Asien og i Australien.
Fænomenet i sin Helhed vilde være synligt i det nordligste
Skandinavien, i den nordøstlige Del af Asien, i den48

nordvestlige Del af Nordamerika og paa en Del Øer i Sydhavet.

Rigt udstyrede Expeditioner besatte disse Dele af Jorden med talrige
Iagttagere. Den danske Regering sendte Wiener Astronomen Heil, der
havde iagttaget den foregaaende Gjennemgang i Wien, til Vardøhus i
Finmarken under 70° 23' n. Br. Englænderne Dixon og Baylay valgte deres
Standpunkt i hans Nærhed, i Hammerfest og ved Nordkap. Mange andre
nordlige Punkter besattes paa Foranledning af Akademiet i Petersborg.
Akademiet i Paris sendte Chappe til Kalifornien; paa Londonnet-
Akademiets Vegne afgik Astronomer til Hudsonsbay, og den berømte
Rejsende Cook, der den Gang foretog sin første Verdensomsejling,
landede ved Otaheiti, for der at iagttage Gjennemgangen. Hans
Standpunkt under 17° 29's. Br. var det sydligste af alle. Svenskerne
iagttoge Gjennemgangen i Cajaneborg (Finland), Upsala og Abo. Ogsaa de
Forenede Stater i Nordamerika deltoge i Iagttagelserne. I alt blev der
anstillet Observationer fra nogle og tredive forskjellige Punkter af
Jorden. Man var altsaa berettiget til at vente inere af denne
Gjennemgang end af den foregaaende.

Observationerne lykkedes i det hele taget for en stor Del, og navnlig
var det Tilfældet med de to vigtigste Iagttagelser, fra Otaheiti og
Vardøhus, hvor Gjennemgangen observeredes fuldstændig. Man noterede
denne Gang baade det Moment, da begge Omkredsene berørte hinanden, og
det Øjeblik, da det mørke Baand sønderreves. Men ogsaa her viste det
sig snart, at et og samme Fænomen iagttages til forskjellige Tider af
forskjellige Iagttagere paa samme Station. Paa Otaheiti saa Green ved
Indtrædelsen det mørke Baand briste49

20 Sekunder før dette iagttoges af C o ok; i Vardøhus iagttog
Borchgreving det samme Fænomen 22 Sekunder senere end Heil. Disse
Forskjelligheder opstode rimeligvis dels ved Synskraftens forskjellige
Styrke, dels ved de anvendte Instrumenters forskjellige Godhed. Den
samme Usikkerhed viste sig overalt, hvor Fænomenet blev iagttaget af
flere Personer paa samme Sted. Man maatte bøje sig for det Faktum, at
der ved Iagttagelses-konstens daværende Standpunkt ikke kunde være Tale
om at udmaale Solafstanden med en Nøjagtighed af af dens Værdi,
saaledes som Halley havde troet.

I øvrigt stemmede Beregningerne af Solparallaxen efter disse
Iagttagelser bedre overens, end ved den foregaaende Gjennemgang. Blandt
de Astronomer, der den Gang syslede med denne Opgave, kan nævnes
Amerikaneren Smith, der fandt den mindste af alle Paral-laxer, nemlig
7.5", Pingré, der erholdt 8.80", Plan-mann og Lalande, der beregnede
Parallaxer af 8.43" og 8.50", og navnlig Lexell, hvis udførlige
Undersøgelser gave 8.63" som Resultat. Den sidste Værdi svarer til en
Solafstand af 20,541,000 Mil.

Mac var altsaa i hvert Fald kommet Løsningen af Parallaxe-Problemet
noget nærmere, thi man kunde nu med Bestemthed paastaa, at
Solparallaxen ikke oversteg 9 Sekunder.

Ogsaa denne Gang maatte flere af de udsendte Astronomer kæmpe med Uheld
og Modgang. Saaledes blev f. Ex. Chappe i Kalifornien kort efter
Iagttagelsen, der var lykkedes særdeles godt, angreben af den gule
Feber og bragte sit Liv som et Offer for Videnskaben. Den uheldige Le
Gentil var efter den sidste Gjennemgang ikke vendt tilbage til Europa,
men besluttede heroisk50

fjærnt fra sit Fædreland at afvente Gjennemgangen 1769. Efter hans
Beregning maatte Manilla, Hovedstaden paa den største af de filippinske
Øer, være et særdeles heldigt Observationspunkt. Aaret før
Gjennemgangen rejste han derhen, men fik kort efter Befaling fra den
franske Regering om atter at begive sig til Pondichery, da man satte
stor Pris paa en Iagttagelse fra dette Sted. Han sejlede derfor til
denne By, bestemte dens geografiske Beliggenhed og oprettede et
midlertidigt Observatorium, hvor han vilde anstille den vigtige
Iagttagelse, der saa længe havde holdt ham borte fra Frankrig. Alt
lovede et heldigt Udfald, Himlen forblev Dag efter Dag uforandret klar,
begunstiget af Aarstidens skjønneste Vejr. Men paa den af Le Gentil med
8 Aars Taalmodighed og Opofrelse ventede Dag forandrede Vejret sig
pludselig; kort før Venus's Indtrædelse i Solen rejste sig en heftig
Storm, Himlen overtrak sig med Skyer og forblev bedækket under hele
Gjennemgangen. Kort efter at denne var forbi, blev Himlen atter klar,
Stormen lagde sig, og det blev igjen det samme smukke Vejr, som det saa
længe havde været. I Manilla var derimod hele Gjennemgangen synlig
under de gunstigste Forhold.

14*).

Besynderlig nok hengik der mere end et halvt Aarhundrede, inden de
forskjellige Iagttagelser fra de to sidst omtalte Gjennemgange bleve
fuldstændig og nøjere drøftede og beregnede. Dette skete først i 1824
ved Encke, der af begge Gjenuemgangene afledede Solparal-

*) Hovedsagelig efter Newco.nb: Populäre Astronomie og M. W.

Meyer: Kosmographisches Skizzenbuch.51

laxen 8.578". Forskjellige Usikkerheder ved enkelte af Iagttagelserne
foranledigede ham senere til at gjentage Beregningen, indtil han i
Aaret 1835 fremkom med det definitive Resultat for Solparallaxen:
8.571". Denne Værdi eller den tilsvarende Solafstand af 20,682,300 Mil
er bleven et klassisk Tal og bekjendt for enhver, der nogen Sinde har
læst biot en eneste astronomiske Bog.

I fulde 30 Aar holdt man uden den ringeste Tvivl fast ved Encke's
Resultat. Men ogsaa dette Tal, i lang Tid Astronomernes Stolthed,
skulde ikke forblive hævet over alle Tvivl; der forestod den rastløs
fremad forskende Videnskab en ny Skuffelse. I 1854 paaviste Hansen ved
sine Undersøgelser over Maanens Bevægelse, at Solparallaxen maatte være
betydelig større end antaget og udgjøre omtrent 8.97". Kort efter
fremkom ligeledes Leverrier med den Paastand, at Encke's Værdi maatte
forøges, da ellers samtlige Planeters Bevægelser ikke kunde bringes i
Overensstemmelse med Theorien; af et stort Antal Iagttagelser over Mars
og Venus beregnede han en Solparallaxe af 8.86". Tilstedeværelsen af
denne Fejl i Encke's Resultat er senere paa de forskjelligste Maader
bleven fuldstændig bekræftet, og ogsaa en ny Bearbejdelse af det
forrige Aarhundredes Gjennemgange ved Powalky, Stone o. a. har givet
væsentlig større Værdier (8.79" til 8.91"), end Encke kom til. De store
Fremskridt i den nyere Iagttagelses-konst og Anvendelsen af nye
theoretiske Undersøgelses-maader ledede i Løbet af de sidste hundrede
Aar Astronomerne hen paa andre Methoder, der tillode at bestemme
Solparallaxen med større Nøjagtighed, end Venusgjennem-gangene i sin
Tid formaaede. Det er overhovedet en mærkelig Omstændighed, at medens
nu næsten enhver

Art af astronomiske Observationer udføres med en Skarphed, som det
forrige Aarhundredes Astronomer ikke vilde have anset for mulig, saa
har dog dette særlige Fænomen: en Planets indre Berøring med Solranden
aldrig og selv i vore Dage end ikke tilnærmelsesvis kunnet blive
iagttaget med den Nøjagtighed, som Halley for to Aarhundreder siden
mente at have opnaaet ved sin Observation af Merkur-Gjennemgangen.

Kjendskabet til denne Fejl i Astronomernes Grund-maal forøgede endnu
den Interesse, som den den 8de December 1874 indtræffende Gjennemgang
paa Grund af Fænomenets Sjældenhed allerede i og for sig maatte
fremkalde. Allerede tidlig blev der udarbejdet Planer til en muligst
omfattende og omhyggelig Iagttagelse, rige Midler bleve ydede af
Regeringer, Akademier og Private, og man kunde saaledes, fra alle Sider
og i enhver Henseende fuldstændig udrustet, med stor Sikkerhed gjøre
Regning paa, at Iagttagelserne vilde bringe et fuldtud
tilfredsstillende Resultat.

Den astronomiske Maalekonst var naaet til et betydelig højere
Standpunkt, sammenlignet ined det forrige Aarhundredes. Et ganske nyt
Instrument, Fraunhofer's Heliometer var blevet opfundet og havde
allerede aflagt de bedste Prøver paa sin store Skarphed lige over tor
Maalingen af de mindste Vinkler. Men navnlig skulde Fotogranen komme
Astronomien til Hjælp. Medens Venus opholdt sig inden for Solskiven,
skulde der tages Billeder af Fænomenet. Af to saadanne, til
forskjellige Tider tagne Billeder kunde man da, idet man overførte dem
begge paa et eneste Solbillede og forbandt Midtpunkterne af de to mørke
Venusskiver med en Linje, ved dennes Forlængelse finde hele
Gjennemgangslinjen53

paa Solskiven og benytte denne Linjes Afstand fra Solskivens Midtpunkt
til en Bestemmelse af Solparallaxen. Paa lignende Maade skulde
Heliometermaalingerne benyttes, der ligeledes kun kunne udføres, naar
Venus allerede er inde paa Solskiven. Man kunde saaledes anvende hele
Tiden for Gjennemgangen til værdifulde Bestemmelser, og man havde
sørget for en Art af Iagttagelser, der kunde udføres i et stort Antal
under Gjennemgangens Løb, selv om det atter skulde bekræfte sig, at
Be-røringsmomenterne ikke kunde opfattes med tilstrækkelig Skarphed.

I alle Egne af Europa og i Amerika blev der i flere Aar forud truffet
store Forberedelser. Man lod forfærdige ensartede Instrumenter, for at
ikke de optiske Hjælpemidlers Forskjelligheder skulde indvirke paa
Resultatet. Man prøvede de forskjellige Fotograferings-Methoder, thi
man turde vente sig det bedste Udfald af en Medhjælp fra denne Side.
Det var den første vigtige Tjeneste, som Fotografien her skulde yde
Astronomien, og man ventede af dens Anvendelse saa meget desto bedre
Resultater, som den selvfølgelig er fri for alle de Kilder til Fejl,
der ere af fysiologisk Oprindelse og hidrøre fra den forskjellige
Beskaffenhed af de ydre eller indre menneskelige Sanser. Man anstillede
de udførligste Forundersøgelser i denne Retning, hvorved man rigtignok
strax fra Begyndelsen af stødte paa mangehaande Vanskeligheder. Den
vaade Kollodiumshinde, paa hvilken man ved den sædvanlige
Fremgangsmaade fremkalder Billedet ved en Overgydning af en Vædske,
trækker sig ved Tørringen ikke jævnt sammen. De Maalinger, der senere
skulle udføres paa Pladen, maa derfor blive urigtige. Den forældede
Daguerretypi, hvor man ved Jod-54

eller Bromdampe fremkalder Billedet paa en Sølvplade, er fri for denne
Ulempe. Men Manipulationerne ved denne Methode ere saa omstændelige, at
man under Gjennemgangen kun vilde kunne erholde faa Billeder paa denne
Maade. Til sidst bestemte man sig for den saakaldte »tørre Vej«, ved
hvilken Glaspladerne, som kunne være præparerede længe i Forvejen, i
tør Tilstand bringes ind i Apparatet, for saa senere at behandles med
Vædsker. Man havde fundet, at den omtalte uensartede Sammentrækning
derved reduceredes til en Ubetydelighed.

Endogsaa Spektroskopet maatte mælde sig til Tjeneste, for at man kunde
udnytte alle Muligheder. Idet man nemlig indstillede Spektroskopet paa
den Egn af Solranden, hvor Venus nærmede sig denne, maatte i
Berøringsøjeblikket de Linjer i Solspektret forsvinde, som hidrøre fra
de glødende Gasarter i Solatmosfæren.

For at Iagttagerne kunde være forberedte paa og undgaa de Aarsager til
Fejl, som i 1761 og 1769 havde optraadt saa forstyrrende, konstruerede
man Modeller, der muligst tro efterlignede Venusgjennemgangen, og ved
hvilke Iagttagerne søgte at skaffe sig den nødvendige Øvelse.

Samtidig havde de store Akademier i Europa udnævnt Kommissioner af
udvalgte Astronomer, der skulde raadslaa om de gunstigste Punkter, til
hvilke der skulde sendes Expeditioner. Udmærkede theoretiske Arbejder
forelaa allerede som Grundlag dertil.

Efter Beregninger af Peters vare Hovedmomenterue, gjældende for Jordens
Midtpunkt, følgende (efter Pariser Middeltid):55

Første ydre Berøring Dec. 8 13t 56m 153 *) Første indre » 14t 25m Ißs

Anden » » 18' 6m 31s

Anden ydre » l8t 35™ 30®

Hele Gjennemgangens Varighed udgjorde 39m 15s. Indtrædelsen vilde ske
49° øst for Solens nordligste Punkt, Udtrædelsen 20° vest for samme
Punkt; Venus vilde derfor komme til at bevæge sig temmelig nær ved
Solranden. Fig. 9 a d viser Gjennemgangslinjen iagttagen fra Jordens
Centrum, og væsentlig paa samme Maade vilde Gjennemgauge vise sig for
alle andre Punkter af Jorden. Den af Gjennemgangslinjens Beliggenhed
betingede korte Varighed var allerede en temmelig ugunstig
Omstændighed. Dertil kom saa endvidere, at Egnene for Fænomenets
Synlighed havde en alt andet end heldig Beliggenhed. Af de ovenanførte
Tidsangivelser vil det være indlysende, at Gjennemgangen for næsten
hele Europa ikke var synlig, da den var forbi i Paris Kl, 6Va om
Morgenen, men Solen her i December først staar op henimod Kl. 8. Kun en
Del af Østrusland og Ungarn, endvidere hele Grækenland kunde kort efter
Solopgang se Udtrædelsen. Denne var derimod bedre synlig i Vest-Asien
og i en stor Del af Siberien. Det Omraade, hvor hele Fænomenet kunde
iagttages, laa alleruheldigst. Dets nordligste Grænse faldt i det indre
af Asien, dets sydligste i det sydlige Polarhav. Mongoliet, Kina,
Ostindien, Sydhavsøerne, hele Australien og Nyseland laa i det
begunstigede Omraade, Øerne Auckland og Kerguelen maatte omtrent være
de sydligste Punkter, hvor der

*) Astronomerne regne Dagen fra Middag til næste Middag og tælle
Døgnets Timer fra 0 til 24. Den 8de December 13t 56m er altsaa
ensbetydende med 9de December Kl. lt 56m om Morgenen.56

kunde være Tale om at anstille Iagttagelser. Imod Nord kunde Peking
anses som et tilsvarende Punkt. Lige saa ubekvemt laa Omraadet for
Indtrædelsen; det gik fra Asiens Østspids tværs over det stille Hav til
Ildlandet, et øfattigt, øde Hav. Hverken i Nord- eller Sydamerika kunde
nogen Del af Gjennemgangen ses.

Allerede i 1868 var Airy fremkommet med Forslag om Valget af de bedste
Iagttagelsessteder, og til næsten alle af ham nævnte Punkter afgik der
fortrinlig udrustede Expeditioner. Den tyske Regjering besatte sex
Punkter: Tschifu i Kina, Ispahan, Aucklandsøerne, Kerguelen, Mauritius
(Dr. Pechiile) og Theben. Frankrig udrustede ligeledes sex Expeditioner
til Campbell, St. Paul og Nouméa i Syd, Peking, Yokahama og Saigon i
Nord. Englænderne observerede paa ikke mindre end 29 Stationer. Et lige
saa betydeligt Bidrag til dette store internationale Foretagende gav
Rusland, der besatte alle gunstige Punkter i sit udstrakte Rige, medens
England havde valgt Ostindien, Australien og Sydhavsøerne. Ogsaa
Amerika deltog i de europæiske Staters rosværdige Konkurrence.

Ved en saa livlig Deltagelse turde man antage, at i hvert Fald en Del
af den ugunstige Indflydelse, som de astronomiske Betingelser for
Gjennemgangen maatte have, vilde blive udjævnet, og man troede at kunne
være overbevist om, at disse forenede Bestræbelser fra Europas og
Amerikas Side vilde bringe os et betydeligt Skridt nærmere til
Løsningen af det store Problem.

Vejret, Hovedfaktoren ved enhver astronomisk Bestemmelse, var i det
hele taget temmelig gunstigt; kun de nordligste, sibiriske Stationer
havde overtrukken Himmel; i Kina og Japan var det delvis klart, og de
i57

de sydlige Have liggende Stationer, der i meteorologisk Henseende
syntes at frembyde de mindst heldige Betingelser, bleve i det hele
taget paafaldende begunstigede af Vejret.

Trods alle Forberedelser og Undersøgelser bleve Iagttagelserne, navnlig
Kontakt-Observationerne, ogsaa denne Gang i flere Henseender
forstyrrede og reducerede ved uventede Fænomener. Hovedaarsagen,
hvorfor særligt de konstige Modeller viste Berøringerne væsentlig
anderledes, end de senere faktisk iagttoges under Gjennemgangen, laa i
Existensen af en temmelig tæt Atmosfære om Venus; af andre Iagttagelser
havde man rigtignok allerede tidligere sluttet sig til Tilværelsen af
dette Lufthylster om Planeten; fuldstændig afgjort var dette Punkt dog
ikke, og i hvert Fald kunde man ikke forud gjøre sig nogen tydelig
Forestilling om denue Atmosfæres Indvirkning paa de ved Berøringerne
optrædende Fænomener.

Siden hin med saa store Forventninger imødesete Gjennemgang er der nu
forløbet næsten 8 Aar. Ere disse Forventninger blevne tilfredsstillede,
har det store Problem i det forløbne Tidsrum fundet sin endelige
Afgjørelse? Nej, visselig ikke. Det er ikke for meget at sige, at
Gjennemgangen og dens Iagttagelse i flere Henseender har været en stor
Skuffelse for Astronomerne. Heller ikke er noget endeligt Resultat af
samtlige Observationer blevet offentliggjort, og Spørgsmaalet om Solens
Parallaxe staar derfor endnu paa samme uafgjorte Standpunkt som for 8
Aar siden. Rigtignok er der enkeltvis fremkommet Resultater af nogle af
Iagttagelserne, men selv om disse Resultater ere Middelværdier for alle
Expeditioner fra en enkelt Nation, kan der næppe58

tillægges dem afgjørende Betydning. Fra fransk Side er der publiceret
et Par saadanne Resultater (Puiseux 8.879", André 8.85"), men deres
nære Overensstemmelse med den for Tiden som den sandsynligste ansete
Værdi er sikkert kun tilfældig. I 1877 indleverede Airy sin Rapport
over de engelske teleskopiske Iagttagelser af Gjennemgangen. Der
fremgaar heraf bl. a., at Berørings-momenterne fremdeles ere blevne
opfattede med betydelig Usikkerhed. Paa samme Sted og med ensartede
Instrumenter iagttoge to Personer den samme Fase i Øjeblikke, der ikke
sjælden differerede 8 til 10 Sekunder. Paa Kerguelen saa Corbet
Berøringen ved Indtrædelsen 15.6 Sekunder tidligere end Coke.
Middeltallet af alle Iagttagelser over Indtrædelsen giver en Parallaxe
af 8.739", Udtrædelsen derimod 8.847". Da der er iagttaget betydelig
flere Indtrædelser end Udtrædelser, har den første Værdi, theoretisk
betragtet, den største Vægt, og taget-man Hensyn hertil, bliver
Middeltallet af samtlige engelske teleskopiske Iagttagelser 8.760", et
Resultat, som uagtet det med al Omhu er udledet af en hel Nations
Expeditioner, dog efter al Erfaring og Sandsynlighed er mindst Vio
Sekund for lille. Ganske ubrugelige viste sig Resultaterne af
Englændernes fotografiske Observationer. Udmaalingerne af Billederne
udførtes først af Tupman og bleve senere gjentagne af Burton.
Omendskjønt begge Maalingsrækker bleve foretagne med den største
Omhyggelighed, optraadte der dog i de nævnte Astronomers Resultater en
konstant Differens, der viser, at Udmaalingen af de fotografiske
Billeder er forbunden med en langt større Usikkerhed, end man
nogensinde havde kunnet ane. Hvilken af de to Middelværdier man end
anvender til Bestemmelse af Solparallaxen, frem-59

kommer der i begge Tilfælde et fuldstændig umuligt Tal: Burton's
Maalinger gav 8.25", Tupman's endnu mindre, nemlig 8.08". Støttende sig
hertil udtaler Tup-man med den største Bestemthed, at «disse
Afvigelser, der navnlig ere en Følge af Uregelmæssighederne ved de
fotografiske Billeder, ere tilstrækkelig store til at forbyde
Fotogratiens Anvendelse til en Bestemmelse af Paral-laxen.u Altsaa
netop Fotografien, af hvilken man havde ventet saa stor Hjælp, viste
sig her fuldstændig ubrugelig : atter en stor Skuffelse.

Efter disse Englændernes mislykkede Resultater, er der ikke stort bedre
at vente af de andre Nationers fotografiske Maalinger*). Paa den auden
Side fremgaar der af de engelske teleskopiske Iagttagelser, at en
enkelt Nations Anstrængelser ikke ere tilstrækkelige til at give
Værdien for Solparallaxen nogen større Nøjagtighed, end Videnskaben
allerede tidligere var kommen til. En fuldstændig sikker Dom om
Udfaldet af Iagttagelserne 1874 vil man imidlertid først kunne fælde,
naar Middelværdien af samtlige paa hele Jorden udførte Maalinger bliver
offentliggjort. Dette er som sagt ikke sket endnu, og vil vei heller
næppe ske for det første. Men efter al Sandsynlighed vil denne
Middelværdi ikke forøge den Nøjagtighed, med hvilken man nu for Tiden
kjender Solparallaxen, og i hvert Fald maa man tage Resultaterne af den
iaar indtræffende Gjennemgang med i Beregning.

Førend vi gaa over til at omtale denne, skulle vi med nogle Ord berøre
et Par nyere Methoder, ved hvilke

*; De amerikanske folograDske Iagttagelser, der ere blevne publicerede
i den allerseneste Tid, synes dog at have givet et mere
tilfredsstillende Resultat end de engelske. Efter ialt 213 amerikanske
Fotografier har Todd beregnet en Solparallaxe af 8,883".60

man paa en sindrig Maade har søgt at bestemme Sol-parallaxen.

15.*)

De hidtil beskrevne Methoder til at bestemme Solens Afstand, den
astronomiske Længdeenhed, bero gjennemgaaende paaMaalingen af
Parallaxer, det vil sige Vinkler, der sjælden overstige en Størrelse af
20", og som derfor kun vanskelig kunne maales med den nødvendige
Nøjagtighed. Gaves der til Solafstandens Bestemmelse ingen anden Vej
end denne, vilde man ikke kunne gjøre sig meget Haab om i nogen
væsentlig Grad at kunne formindske den Usikkerhed, der endnu knytter
sig til den allervigtigste Størrelse i Astronomien. Den moderne
Videnskabs forfinede Undersøgelsesmidler have imidlertid affødt andre
Methoder, og ved to af disse tør man haabe at kunne naa den samme, om
ikke større Nøjagtighed end ved Hjælp af Parallaxerne. Af disse to
beror den ene paa Virkningen af Solens Tiltrækning paa Maanen, den
anden paa Lysets Hastighed.

Maanens Bevægelse om Jorden paavirkes betydelig af Solens
Tiltrækningskraft eller rettere af Forskjellen mellem dens
Tiltrækninger paa Maanen og paa Jorden. En Del af denne Forskjel
afhænger af Forholdet mellem Maanens og Solens Afstande, saa at dette
Forhold kan bestemmes, naar hin Kraft er bekjendt. Da man kjender
Maanens Afstand tilstrækkelig nøje, behøver man kun at multiplicere den
med det fundne Forholdstal for at faa Solafstanden. Den omtalte Kraft
ytrer sig paa den Maade, at den fremkalder en vis Uregelmæssighed i

*) Newcomb: Populäre Astronomie.61

Maanebevægelsen, saaledes at Maanen i Nærheden af første Kvarter er 2'
bag ved sit Middel-Sted, og i Nærheden af sidste Kvarter lige saa meget
foran samme. Ved Bestemmelsen af denne saakaldte parallaktiske Ækvation
har man altsaa at maale en Vinkel, der er omtrent sex Gange større end
de planetariske Parallaxer, af hvilke man har afledet Solafstanden;
kunne begge Vinkler maales med samme Nøjagtighed, vil altsaa Fejlen
blive omtrent sex Gange mindre ved at at benytte Maanen end ved den
direkte Parallaxemaaling. Her møder man imidlertid atter en
Vanskelighed. Maanecentrets Plads, som man maa kjende til dette Øjemed,
lader sig nemlig ikke bestemme direkte, men kun ved Iagttagelser af
Randene, og det værste er, at disse hverken kunne iagttages nøjagtig
eller samtidig; ved sidste Kvarter ser man kun den forangaaende Rand,
ved første Kvarter kun den efterfølgende. Man kan derfor ikke med
Sikkerhed sige, hvor stor en Del af den iagttagne Uregelmæssighed der
er reel, og hvor stor en Del der maa tilskrives Iagt-tagelsesfejl.
Denne Usikkerhed er saa stor, at Ækva-tionen før 1854 og i
Overensstemmelse med Encke's Værdi for Solparallaxen blev antaget at
være 122", og først Hansen paa viste, at den maatte være omtrent 4"
større. Heraf sluttede han da, at Solens Parallaxe maatte forøges med
Vso af dens Værdi, Solens Afstand omvendt formindskes lige saa meget.

Det er ikke usandsynligt, at man ved Hjælp af denne Methode og ved
forbedrede Iagttagelsesmaade!- vil kunne bestemme Solparallaxen
nøjagtigere end ved Hjælp af Planetparallaxer. Man har allerede med
stor Omhu søgt at bestemme den nøjagtige Værdi for Ækvationeu, og det
fundne Resultat 125" er rimeligvis sikkert indtil omtrent62

0.3" eller 0.4". Heraf vilde der følge en Solparallaxe af 8.82" med en
Usikkerhed af 0.02" eller 0.03".

En anden lige saa smuk som i Principet simpel Methode til at bestemme
Solafstanden beror paa Lysets Hastighed. Ved fysikalske Forsøg har man
kunnet bestemme denne Hastighed, og af visse astronomiske Fænomener
(Aberrationen og Jupitermaanernes Formørkelser) den Tid, som Lyset
bruger, for at komme fra Solen til Jorden. Hastigheden fandt man var
40,170 Mil (298,000 Kilometer) i Sekundet, Lystiden 4985. Produktet af
disse to Tal giver en Solafstand af 20,005,000 Mil (1481/a Millioner
Kilometer) eller en Parallaxe af 8.86". Det ovenstaaende af Foucault's
Experiment 1862 afledte Tal for Lysets Hastighed er i nyere Tid blevet
anset for at være noget for lille og erstattet af en af Cornu funden
Værdi: 40,490 Mil (300,400 Kilometer). Denne giver en Solafstand af
149l/2 Million Kilometer eller Parallaxen 8.79". Endelig følger af den
nyeste af Michelson bestemte Værdi for Lyshastigheden (299,940
Kilometer) en Afstand af 20,122,000 Mil (149.37 Millioner Kilometer) og
Parallaxen 8.81", et Resultat, der næsten fuldstændig stemmer overens
med Middeltallet af alle andre paalidelige Bestemmelser.

De nævnte to Methoder til at bestemme Solafstanden tør anses som lige
gode med Gjennemgangsmethoden. Der gives endnu et Par andre, som,
skjønt mindre nøjagtige, dog fortjene Omtale. En af de sindrigste blev
først anvendt af Leverrier. Af Tyngdelovens Theori er det bekjendt, at
Jorden paa Grund af Maanens Tiltrækning hver Maaned beskriver en lille
Ellipse om begge Kloders fælles Tyngdepunkt. Kjender man Maanens Masse
(Vægt) i Forhold til Jordens og dens Afstand,63

saa kan man deraf bestemme den omtalte lille Banes Radius; tned et
rundt Tal er den 5000 Kilometer. Denne Jordens maanedlige Bevægelse vil
fremkalde en tilsvarende Svingning i Solens tilsyneladende Bane, da
denne ikke er andet end et Spejlbillede af Jordens Bevægelse, og ved at
maale denne Svingning kan man dernæst finde, hvor langt borte Solen maa
sættes, for at den iagttagne Størrelse af Sviegningen kan svare til de
nævnte 5000 Kilometer. Leverrier fandt paa denne Maade en Sol-parallaxe
af 8.95". Stone opdagede senere to Fejltagelser i Leverrier's Beregning
og reducerede Resultatet til 8.85".

En anden theoretisk Methode er ligeledes bleven foreslaaet og anvendt
af Le v er r i er. Den beror paa det Princip, at naar de relative
Masser af Solen og Jorden ere bekjendte, kan man finde deres Afstand
ved at sammenligne den Vejlængde, som et tungt Legeme paa Jordens
Overflade falder i et Sekund, med den Strækning, som Jorden selv i
samme Tid falder imod Solen. Leverrier bestemte ved denne Methode
Solparallaxen til 8.86". Efter Anbringelsen af en lille nødvendig
Korrektion ved et af hans Tal, ændres Værdien til 8.83".

Forbindes Resultaterne af alle de nævnte Methoder, idet man tillige
tager Hensyn til hver enkelts Nøjagtighed, saa synes saa meget sikkert,
at Solparallaxen maa ligge mellem Grænserne 8.76" og 8.86", og
sandsynligvis kunne Grænserne indsnævres til 8.79" og 8.83"; den
Solafstand, der svarer til de sidste Værdier ligger

mellem 20,167,000 og 20,076,000 Mil (149.65 og 148.97 Millioner
Kilometer). Da en Forandring af 0.01" i Pa-rallaxen allerede fremkalder
en Forandring af 170,000 Kilometer i Afstanden, saa kan det ikke
forundre, naar64

der i voi t Kjendskab til Solafstaiiden endnu er eu Usikkerhed af
omtrent en halv Million Kilometer.

Enkelte af de i det foregaaende meddelte Værdier have senere undergaaet
smaa Forandringer, da der i de første Bestemmelser havde indsneget sig
smaa Fejl og Unøjagtigheder. Vi give her en Sammenstilling af de
vigtigste i nyere Tid paa forskjellig Maade fundne Værdier for
Solparallaxen.

Beregner og Tid. Methode. Værdi.

Leverrier, 1858 Maanens Indvirkning paa JordbaDen 8.95' Foucault, 1862
Lysets Hastighed 8.86 Hall, 1863 Marsiagttagelser 1862 (en Del) 8.84
Stone, 1863 > «BD 8.94 Hansen, 1863 Parallaktisk Ækvation 8.97 » » « »
(nøjagtigere) 8.92 W i n n e c k e, 1863 Marsiagttagelser 1862 (en Del)
8.96 Powalkv, 1864 Venusgjennemgang 1769 8.83 Stone, 1867 Korrektion af
Hansens Beregning (1863) 8.92 » » Leverriers » (1858) 8.91 • »
Parallaktisk Ækvation 8.85 Newcomb, 1867 Diskussion af Hovedmethodcrne
8.85 Ston e, 1868 Venusgjennemgang 1769 8.91 Po walky, 1870 » < (anden
Beregning)8.79 » 1871 Jordmassens Bestemmelse 8.77 Leverrier, 1872 n li
8.86 Newcomb, 1872 Diskussion af Leverrier (1872) 8.83 Cornu, 1874-76
Lysets Hastighed 8.79 Galle, 1875 Floras Opposition 1873 8.87 Pu iseux,
1875 Venusgjennemgang 1874 (en lille Del) 8.88 LindsayogGill, 1877
Jnnos Opposition 1874 8.77 Airy, 1877 Venusgjennemgang 1874 (engelske
lagt tagelser) 8.75 Stone, 1878 Venusgjennemgang » » • 8.88 Tupman,
1878 8.81 Michelson, 1879 Lysets Hastighed 8.81 N eis on, 1880
Parallaktisk Ækvation 8.77 Gill, 1880 Marsopposition 1877 8.78 Todd,
1881 Venusgjennemgang 1874 (amerikanske

fotografiske Iagttagelser) 8.8865

16.

Den i indeværende Aar den 6te December indtræffende Venus-Gjennemgang
vil i sin Helhed blive synlig i den østlige Del af de Forenede Stater
og i hele Sydamerika. Regyndelsen alene ses i bele Afrika og i den
største Del af Europa; i Danmark og det sydlige Norge gaar Solen ned
kort efter Planetens Indtrædelse. Slutningen alene vil være synlig i
Nyhollands østlige Del samt fra den største Del af det store Ocean. De
Egne, der aldeles intet se af Gjennemgangen, fordi Solen samtidig er
under Horisonten, ere største Parten af Asien og Nyhollands vestlige
Del.

Til en Oversigt over disse Forhold tjener Fig. 11, der (remstiller
begge Jordens Halvkugler, den østlige og den vestlige. Paa hver af
disse ses to Buer, der skjære hinanden, og som gaa gjennem alle de
Punkter, for hvilke Solen ved Ind- og Udtrædelsen staar i Horisonten.
Ved disse Buer deles det Omraade, hvor Gjennemgangen kan iagttages, i
Afsnittene D A C, CAE, EAB paa den vestlige Halvkugle, og.bae, e a c,
cad paa den østlige; Grænselinierne DAB og bad omslutte samtlige de
Egne, hvor Gjennemgangen overhovedet bliver synlig.

Planetens Indtrædelse i Solranden ses ved Solnedgang paa de Punkter af
Jorden, gjennem hvilke de krumme Linier AB og ab ere dragne. De vest
for a b liggende Egne se en desto større Del af Fænomenet, jo mere de
ligge mod Vest. Delene BAK og bae, der kun Se Indtrædelsen, ere
betegnede ved en let Skravering.

Gjennemgangen fra Begyndelse til Ende bliver synlig i Delene CAE og c a
e, der paa Figuren ere sorte.Fig. 11.67

Planetens Udtrædelse af Solranden ses ved Solopgang paa de Punkter,
gjennem hvilke Linierne A D og ad gaa, og Delene D A C og dac omfatte
de Egne, hvor kun Slutningen af Fænomenet ses (paa Figuren let
skraverede). Jo nærmere disse Egne ligge ved A C og a c, desto mere se
de af Gjennemgangen.

De lyseste Dele paa Figuren, DAB og dab, se intet af Fænomenet, fordi
de samtidig have Nat. Punkterne A og a, der opstaa ved de to Buers
Skjæring, ere ret mærkelige. Punktet A betegner nemlig det Sted, hvor
Indtrædelsen indtræffer ved Solopgang og Udtrædelsen ved Solnedgang.
For a derimod gaar Solen ned ved Indtrædelsen og staar den følgende
Morgen op netop naar Udtrædelsen indtræffer. For begge disse Punkter er
altsaa kun selve Gjennemgangens Begyndelse og Slutning synlig netop i
Horisonten.

Planetens Gang over Solskiven er fremstillet paa Fig. 9, a' d' (set fra
Jordens Midtpunkt). Indtrædelsen tinder Sted 145° øst for Solens
nordligste Punkt, Udtrædelsen 114° vest tor samme Punkt. Fænomenets
fire Hovedmomenter, beregnede for Jordens Centrum, indtræffe til
følgende Klokkeslet (Pariser Middeltid):

Første ydre Berøring Dec. 6 21 4 m 59 s Første indre » 2t 25 m 17 s

Anden » » 81 1m 48 s

Anden ydre » 8» 22 m 8 s

Gjennemgangens hele Varighed udgjør altsaa 6' 17 n> 9 s eller 1 t 38 m
mere end i 1874.

For at raadslaa om Iagttagelsen af den forestaaende Gjennemgang
samledes i Oktober 1881 en Del Astronomer

til en international Kongres i Paris. Elleve europæiske og tre
amerikanske Stater vare repræsenterede; Rusland og de Forenede Stater
havde ingen Delegerede sendt. Hovedæmnerne for Diskussionerne vare
Valget af Stationer, og hvorvidt Fotografien skulde anvendes eller
ikke. Forster oplyste, at Tyskland havde besluttet ikke at benytte
Fotografien, og saa vei han som Mouehez henledede Opmærksomheden paa de
ejendommelige Forstyrrelser . som Luftens Uro havde fremkaldt paa
Pladerne. Stone talte i samme Retning og meddelte, at England ikke,
eller kun i meget ringe Grad, vilde benytte sig af Fotografien. Til
Gunst for denne optraadte dog en Del andre Astronomer, der navnlig
henviste til, at de amerikanske Fotografier havde givet et ret
tilfredsstillende Resultat.

Med Hensyn til Stationer blev det oplyst, at Frankrig agtede at oprette
saadanne i Florida, Kuba, Martinique og Mexiko, samt fire andre i
Sydamerika, nemlig Sanjago, Santa Cruz, Rio Negro og Port Desire eller
Chubut; Fotografien vilde kun blive anvendt paa to af de otte Punkter.
Brasilien opretter Stationer i Rio Janeiro, Pernambuco og
Maghellanstrædet. Tyskland besætter fire Punkter, to i den sydlige Del
af de Forenede Stater, en tredje i den sydlige Del af den Argentinske
Republik og en fjerde paa Falklandsøerne. Dr. Pechüle meddelte, at
Danmark agtede at oprette en Station paa St. Croix eller St. Thomas.
Holland sender en Expedition til Curaçao eller St. Martin. I Portugal
vil Gjennemgangen blive iagttaget paa Observatorierne i Lissabon og
Coimbra; muligvis vil desuden en Expedition afgaa til en af de
portugisiske Kolonier. Østerrig agter at besætte et Punkt i Sydamerika.
England op-69

retter i ait 16 Stationer, ved Cap, i Australien, paa Nyseland og
Antillerne, Bermudas og Madagaskar, samt inaaske Falklandsøerne.
Spanien organiserer to Stationer, paa Portorico og Kuba.

Med stor Majoritet besluttede Kongressen endvidere at udtale
Ønskeligheden af, at der efter Gjennemgangens Iagttagelse blev
sammenkaldt en international Konference, for at man kan enes om, paa
hvilke Maader Iagttagelserne 1874 og 1882 bedst skulle udnyttes.

Saaledes er der altsaa atter truffet alle Forberedelser til, at det
sjældne Fænomen kan blive iagttaget med størst mulig Fordel, og om man
end ikke kan nære saa sangvinske Forhaabninger til denne Begivenhed,
som man gjorde før 1874, tør man dog haabe, at de store og kostbare
Anstrængelser ikke ville være unytttige, men føre til et Resultat, der
kan være vor Tid og dens Videnskab værdigt, i

17.

Til Slutning skulle vi i al Korthed antyde, hvilke Fordele et nøje
Kjendskab til Solens Afstand fra Jorden fører med sig.

Solsystemet kan sammenlignes med en velorganiseret Ståt, hvor Solen
fører Regimentet, og hvor alle dens Undersaatter, Planeter, Kometer og
Maaner, kredse i deres Haner efter bestemte, uforanderlige Naturlove.
En af disse Love er den, som vi allerede i det foregaaende have nævnt
som Kepler's tredje Lov, i Følge hvilken der er et bestemt Forhold
mellem en Planets Afstand fra Solen og dens Omlebstid. Da denne sidste
kjendes nøjagtig for alle Planeter, kjender man altsaa ogsaa Forholdet
mellem deres Afstande fra Solen; er70

denne Aistand biot bestemt for en af Planeternes Vedkommende, er man
følgelig i Stand til at beregne alle Distancerne i Solsystemet, Men er
den saaledes til Grund lagte Bestemmelse fejlagtig, blive naturligvis
alle deraf afledte Værdier det ligeledes. Efter de nyere Bestemmelser
af Solparallaxen er f. Ex. Neptun, den yderste bekjendte Planet, næsten
20 Millioner Mile nærmere ved Solen end efter Encke's Beregning al
Solparallaxen. Det vil heraf være indlysende, hvor uundgaaelig
nødvendigt det er, at en af Planeternes Afstand fra Solen er nøjagtig
bekjendt, naar de andre Planeters Afstande skulle bestemmes med
Sikkerhed. Da man i Følge de nyere Undersøgelser er berettiget til at
slutte, at Solens Afstand er mindre end forhen i Almindelighed antaget,
maa altsaa ogsaa alle Angivelser af Planeternes Afstande, udtrykte i
Mil eller en anden Længdeenhed, gjøres mindre. Men heller ikke
Bestemmelsen af en Planets Størrelse er mulig uden en nøjagtig
Solparallaxe; thi disse Kloders tilsyneladende Størrelse staar
selvfølgelig i nøjeste Forhold til deres Afstand; ved en forandret og
forbedret Solparallaxe maa altsaa ogsaa Værdierne for Planeternes
Tværmaal, Overflade og Rumfang undergaa en Forandring. Hvad der her er
sagt om Planeterne gjælder paa lignende Maade om Maanerne. Kun Jorden
og dens Maane danne en Undtagelse herfra, da den førstes Størrelse er
bestemt ved Grademaalinger paa selve dens Overflade, og Maanens Afstand
og Størrelse er funden ved direkte Maaling af dens Parallaxe. En
foraudret Solparallaxe udøver ligeledes sin Virkning paa Bestemmelsen
af Solens, alle Planeters og Maaners Masser og Tæthed, ligesom
Beregningen af 'lyngden og Faldhastigheden paa disse Kloder vil give
nye Resultater. Samtlige Planeters Per-71

turbationer eller Forstyrrelser i deres Baner, fremkaldte ved disse
Kloders gjensidige Tiltrækning, faa andre Værdier, da Masserne af de
forstyrrende Himmellegemer forandres. Beregningerne af Kometbanernes
Forstyrrelser kunne udføres med større Nøjagtighed; Værdierne for de
astronomiske Størrelser: Aberration, Nutation og Præ-cession kunne
ligeledes bestemmes nøjagtigere, og det samme gjælder om Kometernes
Baner og Størrelsesforhold. Men ogsaa uden for Solsystemet har
Solparallaxen Indflydelse, thi Bestemmelsen af Fixstjærnernes Afstande
afhænger ligeledes af Solens Afstand fra Jorden.

Dette er Grundtrækkene i de store og indgribende Forandringer, som en
nøjagtigere Bestemmelse af Solens Afstand fører med sig. Og deri ligger
den egentlige Betydning af det den 6te December indtræffende Fænomen.

Det vil paa denne Dag maaske forekomme mange utroligt, at
Videnskabsmænd fra alle Nationer befinde sig Tusender af Mile fra deres
Hjem for at anstille den vigtigste af alle Solobservationer. Thi
Planetens Gang over Solskiven frembyder intet iøjnefaldende eller
storartet Naturskne, selv i de bedste Kikkerter ser man kun en lille
sort Plet langsomt vandre hen over den lysende Solskive. Men vore
Læsere ville, det haabe vi, med Forstaaelse og Sympathi omfatte
Astronomernes Bestræbelser, og med mer end almindelig Interesse
betragte Solen, naar den hin December Eftermiddag gaar ned under
Synskredsen *). Meddeleren af disse Linjer ønsker sine Lands-

*) Enhver, som biot har en lille Kikkert, vil kunne se Venus træde ind
over Solranden, naar man foran det Øjet nærmeste Glas anbringer et
lille, over en Lampe sværtet Glasstykke. Kun maa man ikke lade sig
vildlede, hvis der, hvad der er sandsynligt, samtidig skulde vise sig
almindelige Solpletter.72

mænd i Danmark en smuk og klar Himmel paa denne Dag; han selv vil da
befinde sig fjærnt fra Hjemmet, under det nordligste Europas lange
Polarnat, hvor Solen i Maaneder ikke kommer op over Horisonteu, men
hvor Nordlysflammerne, som til Erstatning, opføre deres sælsomme Dans
paa den murke Himmels stjærnebesatte Hvælving.

